Medan rakyat luah isu di Hang Tuah Jaya- Adam Adli

BUKIT BARU 5 Mac – Isu perparitan, kebajikan warga emas, kesesakan lali lintas dan parkir antara perkara yang dibangkitkan oleh penduduk pada Hari Bertemu Rakyat Parlimen Hang Tuah Jaya diadakan di Pejabat Pusat Khidmat Rakyat Parlimen Hang Tuah Jaya di Pusat Perniagaan Putra Sentosa, Bukit Baru, di sini, semalam.

Ahli Parlimennya, Adam Adli Abdul Halim berkata kesemua isu, aduan dan cadangan yang diketengahkan penduduk akan diangkat serta dibincangkan bersama pihak berkaitan untuk mencari penyelesaian.

“Hari Bertemu Rakyat di Parlimen Hang Tuah Jaya ini merupakan medan bagi masyarakat mendekati pemimpin seterusnya meluahkan segala permasalahan yang dihadapi.

“Seperti hari ini (semalam), pelbagai isu diketengahkan, daripada isu parkir di Premis Perniagaan Bukit Beruang, perparitan di Taman Bukit Katil Kenari, isu trafik di Bukit Katil Damai dan pelbagai lagi.

“Kita peruntukan masa dua jam untuk sesi soal jawab, Datuk Bandar Majlis Bandaraya Melaka Bersejarah (MBMB), Datuk Shadan Othman dan Ahli Dewan Undangan Negeri (Adun) Ayer Keroh, Kerk Chee Yee juga hadir bagi menjawab isu melibatkan mereka,” katanya.

Beliau berkata demikian pada sidang media selepas menghadiri Hari Bertemu Rakyat Townhall Session di Pusat Khidmat Rakyat Parlimen Hang Tuah Jaya yang dihadiri hampir 30 penduduk.

Mengulas lanjut, Adam Adli berkata, program seumpama itu akan diadakan setiap bulan dengan melibatkan Pihak Berkuasa Tempatan (PBT) dan persatuan penduduk dalam usaha berterusan mencari penyelesaian rakyat.

Tambahnya, tingkat dua dan tingkat tiga bangunan Pusat Khidmat Rakyat itu juga boleh digunakan untuk aktiviti masyarakat Parlimen Hang Tuah Jaya.


DUN Rim: Belum Aidiladha, tapak sembelihan korban sudah disiapkan

RIM 9 April – Walaupun perayaan Aidiladha akan disambut kira-kira tiga bulan lagi, namun kerja menyiapkan tapak sembelihan korban sudah disiapkan lebih awal.

Menurut Khaidhirah yang mesra dikenali sebagai Dira, kerja-kerja pembinaan tapak sembelihan di Surau Taman Seri Kerayong itu dibuat lebih awal bagi memudahkan urusan ibadah berkenaan.

“Walaupun jauh lagi untuk menghadapi Hari Raya Aidiladha, saya minta proses pembinaan disiapkan cepat supaya kualiti kerja tidak turun disebabkan kerja ‘last minit’.

“Saya berharap pembinaan serta kerja baik pulih ini dapat memberi manfaat kepada penduduk setempat yang sering menunaikan ibadat di sini,” katanya dalam satu hantaran di Facebook rasminya.


MITI, Melaka bekerjasama rancakkan pelaburan

KLEBANG 15 Julai – Kementerian Perdagangan Antarabangsa dan Industri (MITI) akan mengeratkan kerjasama dengan kerajaan negeri menerusi pelbagai agensi bagi memperkasakan lagi kemasukan pelaburan ke negeri ini.

Timbalan Menteri MITI, Senator Datuk Lim Ban Hong berkata, pelbagai pendekatan akan diambil memandangkan Melaka telah diiktiraf Lembaga Pembangunan Pelaburan Malaysia (MIDA) sebagai negeri di tangga kelima menerima pelaburan tertinggi di negara ini.

Jelasnya, misi pelaburan dan perdagangan ke negara-negara yang berpotensi bagi menarik pelaburan asing ke negara ini merupakan antara pendekatan terbaik untuk dilaksanakan.

“Usaha berlarutan ini sentiasa berpanjangan sejak pandemik melanda negara di mana usaha MITI melalui MIDA juga turut mengadakan misi secara maya untuk memelihara hubungan baik antara pelabur asing dan luar negara.

“Semasa itu juga kita telah mewujudkan ‘Business Traveller Centre’ dan Pusat Sehenti untuk memudah cara kemasukan para pelabur asing ke Malaysia termasuk ke Melaka.

“Segala kemasukan pelaburan yang diterima hari ini juga adalah hasil daripada apa yang kita usahakan semasa pendemik lalu, walaupun sempadan negara ditutup tapi kita telah gunakan pendekatan lain untuk menarik pelabur asing ke Melaka,” katanya.

Beliau berkata demikian kepada pemberita selepas merasmikan Program Penyerahan Sumbangan Bot kepada Angkatan Pertahanan Awam Malaysia (APM) Melaka di Restoran Seafearer, di sini hari ini.

Dalam perkembangan lain, beliau memaklumkan kementerian itu selepas ini akan lebih memfokuskan kepada kemasukan pelaburan dalam bidang berteknologi tinggi sekali gus mampu mewujudkan pelbagai pekerjaan berpendapatan tinggi yang akan memberi limpahan kepada rakyat tempatan.

“Beberapa sektor yang kita beri penekanan di Negeri Melaka ialah seperti farmasi, aeroangkasa, ekonomi digital, ekonomi hijau serta pelbagai lagi pada masa akan datang,” katanya.


Tiga warga Indonesia ditahan bantu siasatan penemuan mayat di sepang

Ketua Polis Daerah Sepang ACP Wan Kamarul Azran Wan Yusof ketika dihubungi hari ini berkata kesemua individu berusia antara 24 dan 50 tahun yang ditahan dalam satu serbuan kira-kira 1 pagi tadi itu menafikan terlibat dalam kes pembunuhan berkenaan.

Wan Kamarul Azran berkata menerusi risikan polis, mangsa berumur 25 tahun mempunyai seorang teman wanita warga tempatan yang pernah berkahwin dengan seorang warga asing dan mempunyai tiga orang anak.

Menurutnya, ketika Perintah Kawalan Pergerakan (PKP), suami wanita berkenaan telah balik ke Indonesia dan pulang ke Malaysia pada Ogos 2021 dan setelah mendapati  isterinya berkawan dengan mangsa, suaminya marah dan menceraikan isterinya.

Semalam, satu mayat lelaki tanpa identiti dalam lingkungan 20-an hingga 30-an ditemukan di tepi Jalan Sepang-Salak dengan kesan kecederaan di perut serta tangan terikat dengan wayar kabel.

Mayat berkenaan ditemukan dalam keadaan berpakaian baju kemeja-T warna putih berkolar, berseluar panjang hitam dan pelitup muka di bawah dagu, serta tiada kesan suntikan imunisasi BCG (Bacillus Calmette Guerin) pada bahu.


Mekanisme subsidi bersasar sedang dirangka – PM

Beliau berkata pelbagai perkara perlu diperincikan berhubung mekanisme berkenaan supaya peruntukan kerajaan untuk membantu rakyat negara ini tidak sewenang-wenangnya dinikmati pihak-pihak yang tidak layak, termasuk rakyat asing.

“Memang kerajaan kerugian besar akibat subsidi tersasar dan tidak bersasar ini kerana semua pihak menikmati subsidi yang sepatutnya dikhususkan untuk mereka yang berhak dapat iaitu golongan miskin,” katanya pada sesi soal jawab di Dewan Rakyat di sini hari ini.

Beliau berkata demikian sebagai menjawab soalan tambahan Datuk Seri Anwar Ibrahim (PH-Port Dickson) berhubung tindakan kerajaan dalam menangani ketirisan subsidi yang turut dinikmati warga asing dan golongan kaya.

Perdana Menteri berkata kerajaan juga sedang mengambil tindakan mengekang aktiviti penyeludupan barangan yang disubsidi seperti minyak masak di peringkat industri dan di sempadan negara.

“Yang paling senang menyeleweng contohnya pembungkus minyak (repackers), mereka diberi kebenaran untuk membungkus satu tan minyak masak contohnya, ke mana minyak masak itu dihantar, jadi kita akan dapatkan maklumat terperinci di kilang-kilang itu, siapa penerima minyak masak berkenaan,” katanya.

Menurutnya dari segi penyeludupan di sempadan pula kerajaan telah mengarahkan Polis Diraja Malaysia (PDRM) dan Angkatan Tentera Malaysia (ATM) untuk terlibat mengawasi aktiviti itu, selain pihak Kementerian Perdagangan Dalam Negeri dan Hal Ehwal Pengguna (KPDNHEP).

“Kerajaan tidak berdiam diri, Perdana Menteri tidak boleh dikatakan tak melakukan apa-apa tindakan, Insya-Allah kita akan lakukan yang terbaik untuk negara,” katanya.

Mengulas lanjut Ismail Sabri berkata bagi membantu Keluarga Malaysia menangani kenaikan kos sara hidup, kerajaan memperuntukkan subsidi lebih RM77 bilion berbanding peruntukan asal RM31 bilion bagi 2022.

Beliau berkata ia termasuk subsidi minyak masak berjumlah RM4 bilion, gandum (RM40 juta), gas petroleum cecair (RM2.6 bilion), diesel (RM7.5 bilion) dan RON95 (RM27 bilion).

“Tidak ada subsidi yang ditarik balik, kalau ada kempen-kempen yang mengatakan sila kembalikan subsidi, itu tidak betul kerana subsidi tidak pernah ditarik balik sejak daripada mula kita laksanakan,” katanya.

Perdana Menteri berkata selain pemberian subsidi, kerajaan turut menambah bantuan kewangan tunai melalui Bantuan Keluarga Malaysia (BKM), dengan golongan B40 menerima maksimum RM2,600 setahun.

Sementara itu menjawab soalan Datuk Seri Mohd Salim Sharif (BN-Jempol) mengenai perbezaan  Pasukan Khas Jihad Tangani Inflasi dan Majlis Tindakan Sara Hidup Negara (NACCOL), Ismail Sabri berkata pasukan khas itu menumpukan isu semasa dan terkini mengenai kenaikan harga barangan.

Sebaliknya beliau berkata NACCOL yang bermesyuarat dua kali setahun membincangkan isu dasar yang bukan hanya meliputi harga barangan malah antaranya kos pengangkutan dan isu perumahan.

“Pasukan khas ini yang dipengerusikan Ketereh (Ahli Parlimen Ketereh Tan Sri Annuar Musa) perlu membuat pengumuman atau sidang akhbar dua kali seminggu, jadi rakyat tahu perkembangan dan apa tindakan yang dilakukan oleh kerajaan,” katanya. – BERNAMA


Jenazah bapa Mohd Azizulhasni selamat dikebumikan

DUNGUN, 31 Jan – Jenazah bapa kepada jaguh berbasikal trek negara Datuk Mohd Azizulhasni Awang selamat dikebumikan di Tanah Perkuburan Islam Syed Yahya, di sini pada 2.45 petang ini.

Allahyarham Awang Embong, 73, yang menghembuskan nafas terakhir pada 2 pagi tadi akibat strok dibawa ke Surau Ustaz Omar Shukri di sini untuk disembahyangkan sebelum disemadikan bersebelahan dengan pusara ibunya Rokiah Husain yang meninggal dunia pada 2001.

Abang Mohd Azizulhasni, Mohd Azrul Hafidz, 35 berkata adiknya yang berada di Melbourne, Australia tidak dapat pulang ke tanah air untuk memberikan penghormatan terakhir kerana isterinya Datin Athiah Ilyana Abd Samad, 36, sedang sarat mengandung dan dijangka bersalin dalam masa terdekat.

“Kali terakhir dia balik jumpa arwah ayah ketika pulang ke kampung pada awal Januari dan pulang semula ke Melbourne minggu lepas. Dia sempat meminta ayah mendoakan dirinya dan isteri,” katanya.

Dalam pada itu, Mohd Azrul Hafidz berkata bapanya sangat menyokong minat anak-anak dan adalah antara watak penting dalam membantu kejayaan Mohd Azizulhasni.

“Semasa Azizul meraih pingat perak di Sukan Olimpik Tokyo 2020, kami beritahu ayah dan arwah senyum. Itu menandakan arwah gembira dengan kejayaan Azizul,” katanya, sambil menambah bapanya menghidap strok lebih lima tahun dan tidak boleh bercakap sejak dua tahun lepas.- BERNAMA


Mahkamah Persekutuan kekalkan hukuman mati terhadap pencuci kereta

Panel tiga hakim terdiri daripada Ketua Hakim Negara Tun Tengku Maimun Tuan Mat dan Hakim Mahkamah Persekutuan Datuk Zabariah Md Yusof dan Datuk Harmindar Singh Dhaliwal, menolak rayuan Iskandar Zulkarnain Zolkifly atas pensabitan kesalahan dan hukuman mati yang telah dijatuhkan terhadapnya.

Zulkarnain, 31, mengemukakan rayuan terhadap keputusan Mahkamah Tinggi pada 4 Okt 2019, yang menjatuhkan hukuman mati selepas mendapati lelaki itu bersalah membunuh Rabiatul Ain Mohamod, 27, di sebuah rumah di Jalan Temerloh Makmur 3, Taman Temerloh Makmur, Temerloh, Pahang pada 8.30 malam, 21 Okt, 2017.

Sementara itu, di mahkamah yang sama, seorang bekas penjual kad prabayar Ng Kah Fai terlepas daripada hukuman mati apabila berjaya dalam rayuannya untuk mengetepikan hukuman mati yang dikenakan ke atasnya kerana membunuh seorang pelanggan yang berhutang RM100,000.

Ketua Hakim Negara Tengku Maimun ketika membacakan keputusan itu, bagaimanapun meminda pertuduhan membunuh terhadap Ng, 47, itu kepada menyebabkan kematian tanpa niat dan menjatuhi beliau hukuman penjara 20 tahun, bermula tarikh beliau ditangkap iaitu 20 Okt 2015.

Ng dituduh menikam Cheng Kok Seong, 41, seoranga peniaga menggunakan sebilah pisau di dalam sebuah kereta Toyota Vios yang diletakkan di Jalan SS 15/2A, Subang Jaya, Selangor antara 10 malam ke 11.30 malam, pada tahun 2015.

Ng diwakili peguam Afifuddin Ahmad Hafifi, Datuk Salehuddin Saidin dan Hafizuddin Salehuddin manakala Timbalan Pendakwa Raya Norzilati Izhani Zainal @ Zainol bagi pihak pendakwaan.


Penganggur didakwa bunuh anak tiri

KAJANG, 30 Nov – Seorang lelaki didakwa di Mahkamah Majistret di sini hari ini atas pertuduhan membunuh anak tirinya berusia 11 tahun, minggu lepas.

Tiada pengakuan direkodkan daripada C. Stephen Raj, 43, selepas pertuduhan terhadapnya dibacakan di hadapan Majistret Nik Siti Norazlini Nik Mohamed Faiz kerana kes bunuh di bawah bidang kuasa Mahkamah Tinggi.

Tertuduh yang tidak bekerja didakwa menyebabkan kematian kanak-kanak perempuan itu di sebuah rumah di Taman Sri Ramal, di sini pada 11.33 malam, 21 Nov lepas.

Sebelum ini, media melaporkan polis menerima laporan daripada seorang pegawai perubatan Hospital Serdang pada 12.39 tengah malam, 22 Nov lepas berhubung seorang kanak-kanak perempuan yang dibawa ke hospital itu dalam keadaan tidak sedarkan diri.

Mangsa disahkan meninggal dunia semasa dalam perjalanan ke hospital dan bedah siasat mendapati punca kematian kanak-kanak itu akibat kesan hentakan objek tumpul pada bahagian kepala dan abdomen yang menyebabkan ususnya pecah.


Polis ambil keterangan lapan individu kes penemuan Al-Quran dalam longkang

KUALA LUMPUR, 21 Feb – Polis selesai mengambil keterangan lapan individu bagi membantu siasatan berhubung penemuan 13 naskah al-Quran dipercayai sengaja dibuang individu tidak bertanggungjawab ke dalam longkang di Tasik Sri Murni, Jinjang di sini, Sabtu lepas (18 Feb).

Ketua Polis Kuala Lumpur Datuk Azmi Abu Kassim berkata lapan individu itu termasuk mereka yang ada dalam video tular berhubung kejadian tersebut.

Beliau berkata polis akan bekerjasama dengan Dewan Bandaraya Kuala Lumpur bagi mengenal pasti rakaman kamera litar tertutup di lokasi kejadian, surau dan masjid berhampiran.

“Al-Quran itu akan dihantar ke Jabatan Kimia untuk analisis bagi siasatan seterusnya,” katanya pada sidang media selepas melancarkan KL Cops Night Ride sempena sambutan Hari Polis ke-216 di Ibu Pejabat Polis Kontinjen Kuala Lumpur di sini, hari ini.

Sebelum ini, Ketua Polis Daerah Sentul ACP Beh Eng Lai berkata seorang wanita tempatan yang juga Ahli Kesatuan Nelayan Kebangsaan membuat laporan polis dengan memaklumkan beliau menemukan beberapa naskah kitab suci itu di dalam longkang.

Beh berkata kes itu disiasat mengikut Seksyen 295 Kanun Keseksaan kerana membinasakan apa-apa benda dipegang suci dengan tujuan untuk mengaibkan agama dan Seksyen 298A Kanun Keseksaan kerana mendatangkan mudarat keharmonian ke atas agama.

Dalam perkembangan lain, seorang lelaki yang ditahan selepas videonya tular di media sosial baru-baru ini yang memaparkan tangannya bergari dan memegang senjata api di dalam sebuah kenderaan dibebaskan dengan jaminan polis hari ini.

Azmi berkata lelaki berusia 46 tahun itu dibebaskan selepas tempoh remannya tamat hari ini namun siasatan masih diteruskan bagi mengenal pasti pemilik gari dan pistol tersebut.


KASA saran wujudkan sistem pembetungan berpusat di kawasan perindustrian

BANDARAYA MELAKA 9 April – Kementerian Alam Sekitar dan Air (KASA) menyarankan setiap negeri mewujudkan satu sistem pembetungan berpusat bagi mengawal sisa industri atau efluen dari kilang terlepas ke sungai-sungai utama.

Menterinya Datuk Seri Tuan Ibrahim Tuan Man berkata, sistem seperti mewujudkan loji rawatan kumbahan berpusat itu amat penting dalam usaha kementerian untuk memelihara kelestarian alam sekitar dan mengurangkan pencemaran.

Katanya, melalui sistem loji kumbahan itu, segala sisa dari kawasan industri akan dirawat terlebih dahulu sebelum dilepaskan ke sungai atau tempat lain sekali gus dapat mengawal pencemaran daripada berlaku ke sungai-sungai seperti sebelum ini.

“Konsep yang kita gunakan ialah secara bersepadu. Jadi, kita harapkan negeri-negeri yang dalam perancangan untuk zonkan kawasan industri untuk mengguna pakai mekanisme ini dalam pelan pembangunan kawasan industri masing-masing.

“Jadi dengan cara ini ia secara tak langsung Jabatan Alam Sekitar (JAS) tidak perlu lagi memantau setiap kilang. Bayangkan ada 200 kilang atau industri dan kesemua kilang itu perlu dipantau JAS.

“Jadi, bila kita ada sistem pembetungan berpusat, efluen dari industri ini akan lebih mudah untuk kita kawal sebelum ia terlepas ke sungai dan berlakunya pencemaran,” katanya.

Beliau berkata demikian dalam sidang media selepas merasmikan program ‘Melaka Bumi Lestari’ bertempat di Hotel La Crista, di sini, hari ini.

Hadir sama, Pengerusi Jawatankuasa Pembangunan Daerah, Luar Bandar, Pengurusan Banjir dan Teknologi Hijau negeri Datuk Seri Utama Ir. Idris Haron yang mewakili Ketua Menteri; Ketua Setiausaha KASA Datuk Seri Ir Dr Zaini Ujang, Timbalan Setiausaha Kerajaan Negeri (Pembangunan) Datuk Salhah Salleh serta ketua-ketua agensi kerajaan negeri.

Mengulas penganjuran program mega ‘Melaka Bumi Lestari’ yang merangkumkan sambutan Hari Air Sedunia, Hari Hutan Antarabangsa dan Hari Bumi, Tuan Ibrahim menyambut baik inisiatif berkenaan yang disifatkan selari dengan usaha kerajaan memperkasakan usaha ke arah melestarikan alam sekitar di negara ini.

Sebagai sebuah negeri pelancongan, ujarnya, Melaka wajar mengutamakan pengukuhan aspek pembudayaan itu agar ia menjadi contoh teladan yang baik kepada rakyat dan negeri-negeri lain.


Jangan sebar berita palsu berkaitan vaksin

Menteri di Jabatan Perdana Menteri (JPM) (Tugas-tugas Khas), Datuk Seri Mohd Redzuan Mohd Yusof bagaimanapun berkata, itu tidak bermakna si pelakunya terlepas sebaliknya boleh diambil tindakan melalui Ordinan Darurat Kuasa-Kuasa Perlu (No.2) 2021 yang dikuatkuasakan pada 12 Mac lalu.

“Kita mahu 80 peratus rakyat kita mendapat vaksin melalui Program Imunisasi Covid-19 Kebangsaan (PICK) dan untuk mencapainya, kerjasama semua pihak amat penting.

Beliau berkata demikian ketika memberi taklimat isu semasa
Pengurusan COVID-19 dan Proklamasi Darurat anjuran Jabatan Penerangan, di Dewan Bandaran, Majlis Perbandaran Alor Gajah (MPAG), di sini hari ini.


Jumpa PM bincang isu penjawat awam

DURIAN TUNGGAL 15 Julai – Kakitangan awam seramai 1.2 juta ketika ini terpaksa mengeluarkan belanja tambahan kira-kira RM148 setiap bulan ekoran kenaikan harga barangan keperluan.

Presiden Kongres Kesatuan Pekerja-pekerja Di Dalam Perkhidmatan Awam (CUEPACS), Datuk Adnan Mat berkata, berdasarkan kajian dijalankan pihaknya penjawat awam terpaksa mengeluarkan perbelanjaan tambahan itu bagi membeli barang keperluan asas sejak berlaku kenaikan harga.

“Antara cadangan kami adalah melaksanakan gaji minimum penjawat awam RM1,800, menaikkan dua tahap Kenaikan Gaji Tahunan (KGT) dan melaksanakan sistem saraan baharu yang lebih berkesan.

“CUEPACS menghargai keperihatinan kerajaan dalam melaksana usaha menangani kenaikan harga barang, namun hakikatnya ia masih tidak membantu penjawat awam berdepan kenaikan harga barang dengan keadaan gaji masing-masing,” katanya.

Beliau berkata, demikian kepada Melaka Hari Ini (MHI) pada program Perhimpunan Penjawat Awam dan Taklimat Isu Semasa Bersama Presiden CUEPACS di Dewan Canselori UTeM, di sini semalam.

Sehubungan itu katanya, CUEPACS bercadang menemui Perdana Menteri, Datuk Seri Ismail Sabri Yaakob untuk mempertimbangkan semula permintaan pihaknya yang diutarakan pada 13 Jun lalu.

“Kita mahu Perdana Menteri menimbang semula permintaan dan harapan 1.2 juta penjawat awam. Pada masa yang sama penjawat awam menerima gaji yang tidak lagi sesuai dengan keadaan sekarang,” katanya.

Mengenai penganjuran program Perhimpunan Penjawat Awam dan Taklimat Isu Semasa itu, kata Adnan, ia merupakan acara jelajah CUEPACS bagi memaklumkan kepada ahlinya tentang isu semasa.

“Selain itu ahli juga menyokong sepenuhnya cadangan kita berhubung kenaikan gaji dan saraan baharu ini, malah ada juga yang mempersoalkan tentang kelewatan bayaran Gantian Cuti Rehat (GCR),” katanya.


Tanah runtuh: Polis rakam keterangan 53 individu

Ketua Polis Selangor Datuk Arjunaidi Mohamed berkata selain pengusaha dan dua pekerja tapak perkhemahan itu, pihaknya turut mengambil keterangan daripada mangsa yang terselamat dan keluarga mereka.

Arjunaidi berkata kes itu disiasat mengikut Seksyen 304A iaitu menyebabkan kematian tanpa niat, Seksyen 290 Kanun Keseksaan menyebabkan kegusaran awam dan Seksyen 107 Akta Kerajaan Tempatan 1976 kerana menjalankan operasi tapak perkhemahan di lokasi projek pertanian tanpa lesen.

Beliau berkata pihaknya turut menubuhkan pasukan khusus di Hospital Sungai Buloh bagi membantu menyalurkan maklumat berkaitan tragedi itu kepada keluarga dan mangsa.

Sebelum ini, Ketua Polis Daerah Hulu Selangor Supt Suffian Abdullah dilapor berkata pihaknya telah memanggil pengusaha tapak perkhemahan Father’s Organic Farm dan dua pekerjanya pada Sabtu lepas bagi membantu siasatan berhubung tragedi tanah runtuh yang setakat ini mengorbankan 24 nyawa.

Jumaat lepas, Menteri Pembangunan Kerajaan Tempatan Nga Kor Ming berkata tapak perkhemahan berkenaan diusahakan tanpa lesen kebenaran beroperasi daripada Majlis Daerah Hulu Selangor.

Dalam kejadian 2.42 pagi Jumaat, runtuhan tanah sepanjang hampir 300 meter dan setinggi 70 meter telah menimpa tapak perkhemahan itu, di Jalan Genting-Batang Kali.

Operasi mencari dan menyelamat hari ini memasuki hari kelima dan setakat ini, sembilan orang masih hilang dan 61 orang selamat daripada keseluruhan 94 mangsa. – BERNAMA


Kebakaran Wisma Jakel: Unit K9 akan digerak esok

SHAH ALAM, 1 Jan – Jabatan Bomba dan Penyelamat Malaysia (JPBM) Selangor akan menggerakkan Unit Anjing Pengesan (K9) esok bagi menjalankan kerja-kerja forensik untuk mengenal pasti punca insiden kebakaran di Wisma Jakel, Seksyen 7 di sini.

Pengarah JBPM Selangor Datuk Norazam Khamis berkata setakat ini, punca kejadian masih belum diketahui dan dua ekor anjing pengesan khas  bagi mengenal pasti punca kebakaran akan digerakkan.

“Kita akan panggil pasukan K9 untuk mengesan jika adanya perbuatan khianat, accelerant (bahan yang mempercepat perebakan api) dan sebagainya bagi memastikan punca kebakaran.

“Apabila api padam sepenuhnya, barulah unit K9 bertindak untuk melakukan siasatan bagi mengenal pasti jika ada perbuatan khianat terhadap Wisma Jakel,” katanya dalam sidang media berhampiran lokasi kejadian hari ini.

Norazam juga berkata Wisma Jakel setinggi lima tingkat itu didapati terbakar sepenuhnya dalam insiden yang dilaporkan berlaku pada kira-kira 7 pagi.

Beliau berkata bomba sudah berjaya mengawal kebakaran pada peringkat awal namun api kemudian didapati merebak ke tempat simpanan dan stor barangan jualan.

“Keseluruhannya kita telah berjaya mengawal api pada 3 petang. Setakat ini, kita masih memadam kebakaran di bahagian stor yang tinggal lagi 10 peratus. Dijangka satu atau dua jam lagi kebakaran dapat dipadamkan sepenuhnya,” kata beliau.

Norazam berkata sejumlah 89 anggota serta pegawai dari enam balai bomba terlibat dalam operasi memadam kebakaran itu dan pihaknya menggunakan empat unit jentera Aerial Ladder Platform (ALP) termasuk dari Kuala Lumpur dan Melaka serta 5 tangki air berkapasiti 20,000 liter.

Mengulas keadaan seorang anggota bomba bantuan yang cedera ketika proses memadam kebakaran itu, beliau berkata mangsa hanya mengalami kecederaan ringan selepas serpihan batu panas termasuk ke dalam bajunya dan dia telah dihantar ke hospital berhampiran untuk pemeriksaan lanjut.

Gedung tekstil terkemuka itu dilaporkan terbakar awal pagi tadi dan pihak bomba menerima panggilan kecemasan mengenai insiden tersebut pada 7.08 pagi.


Rajin bertanya, urus masa rahsia peroleh A+

BUKIT BARU 16 Jun – Meskipun berdepan kesukaran memberi perhatian penuh ketika sesi pembelajaran dalam talian itu tidak dijadikan alasan buat bekas pelajar Sekolah Menengah Kebangsaan (SMK) St Francis, Ian George Taye Cheng Ean, 18, memperoleh keputusan 9A+.

Ian, antara dua calon Sijil Pelajaran Malaysia (SPM) 2021 di Melaka dari Sekolah Kementerian Pendidikan yang memperoleh kesemua A+ bagi subjek diambil.

Menurut anak tunggal kepada doktor dan ahli farmasi itu, bagi memastikan dirinya tidak ketinggalan dalam sesuatu mata pelajaran yang tidak faham, dia akan menghubungi guru-guru bagi mendapatkan penerangan yang jelas.

“Saya rasa ramai yang berdepan situasi seperti saya kerana pandemik kita tidak dapat ke sekolah dan hanya menghadiri kelas dalam talian sahaja.

“Jadi fokus untuk berinteraksi itu sedikit terganggu dan terhad. Jadi selepas kelas saya akan ulang kaji, sekiranya masih tidak faham saya akan hubungi guru,” katanya yang ditemui pada Majlis Apresiasi SPM 2021 Melaka di Jabatan Pendidikan Negeri Melaka hari ini.

Dia yang bercita-cita menjadi ahli matematik dan pernah mewakili Malaysia pada International Mathematical Olympiad (IMO) berkata, kejayaan diperolehnya itu juga adalah hasil dorongan ibu bapa dan guru.

“Awalnya tidak sangka juga akan peroleh semua A+ kerana pada percubaan hanya dapat 7A+ 2A sahaja. Ibu dan ayah memang gembira apabila lihat keputusan hari ini,” katanya yang kini sedang menyambung pengajian di peringkat A Level.

Bagi seorang lagi calon Lim Yuan Pei, 18, yang memperoleh 10A+ berkata, pengurusan masa amat penting, jika tidak banyak tugasan dan masa mengulang kaji akan terganggu.

“Sehari paling lama saya akan habis masa selama empat jam untuk mengulang kaji pelajaran dan selepas itu akan berehat seketika atau menonton televisyen bagi tenangkan minda.

“Sikap rendah diri dan sering bertanya kepada guru serta kawan juga banyak membantu kerana dari situ kita akan lebih faham dan ingat,” katanya.


Dewan Negara lulus lima Rang Undang-Undang

RUU tersebut adalah RUU Levi Pelepasan (Pindaan) 2022, RUU Cukai Jualan (Pindaan) 2022, RUU Levi Kenderaan Barang-barang (Pindaan) 2022, RUU Levi Keuntungan Luar Biasa (Pindaan) 2022, dan RUU Cukai Perkhidmatan (Pindaan) 2022.

Timbalan Menteri Kewangan I Datuk Mohd Shahar Abdullah ketika menggulung usul perbahasan RUU Levi Pelepasan (Pindaan) 2022 berkata ia dilaksanakan bagi meminda Akta Levi Pelepasan 2019 (Akta 813).

“Levi Pelepasan ini dikenakan kepada mereka yang meninggalkan Malaysia untuk keluar negara dan sudah pasti levi ini adalah untuk kita pelbagaikan hasil cukai tidak langsung yang dikutip oleh Jabatan Kastam.

“Kadar Levi Pelepasan ini seboleh-bolehnya kita bersifat adil bagi mereka yang menaiki penerbangan kelas ekonomi, kita hanya kenakan RM8 sahaja untuk mereka bergerak dari Malaysia ke negara ASEAN, dan kita kenakan RM20 untuk kelas ekonomi selain dari negara ASEAN.

“Untuk kelas bisnes, kita kenakan untuk negara ASEAN iaitu RM50, dan kelas bisnes untuk negara selain negara ASEAN ialah RM150,” katanya pada persidangan Dewan Negara hari ini.

Sementara itu, beliau berkata RUU Levi Kenderaan Barang-barang (Pindaan) 2022 dilaksanakan bagi meminda Akta Levi Kenderaan Barang-barang 1983 (Akta 294), RUU Levi Keuntungan Luar Biasa (Pindaan) 2022 dilaksanakan bagi meminda Akta Levi Keuntungan Luar Biasa 1998 (Akta 592) dan RUU Cukai Perkhidmatan dilaksanakan bagi meminda Akta Cukai Perkhidmatan 2018 (Akta 807).

Pindaan kelima-lima RUU tersebut dibuat bagi memasukkan peruntukan baharu bertujuan menambah baik pentadbiran melalui peruntukan yang membolehkan fasilitasi tertentu diberikan kepada pembayar cukai khususnya semasa berlaku kecemasan awam seperti bencana alam atau krisis kesihatan awam seperti pandemik COVID-19. – BERNAMA


Boling erat hubungan APM, media Melaka

AYER KEROH 17 Mac – Angkatan Pertahanan Awam Malaysia (APM) Negeri Melaka telah menganjurkan satu acara boling bersama media bertempat di Pusat Boling Antarabangsa Melaka (MIBC) di sini, hari ini.

Program Apresiasi APM Melaka Bersama Media sempena Hari Ulang Tahun Pertahanan Awam (HUTPA) ke-70 Tahun 2022 itu disertai seramai 40 wakil media pelbagai agensi yang disatukan bersama-sama wakil APM Melaka.

Menurut Pengarah APM Melaka Lt Kol (PA) Cuthbert John Martin Quadra, objektif program itu adalah bertujuan untuk mengeratkan hubungan dan kerjasama agensi itu bersama rakan media di negeri ini.

Ia juga, katanya, menjadi satu platform untuk mengenali dan berkongsi perkembangan terkini APM sebagai sebuah sekretariat atau responded pertama bencana di negara dan negeri ini.

“Jadi, kita mahukan satu jalinan kerjasama itu dierat bersama rakan media bagi membolehkan segala mesej kita sampai terus kepada orang ramai.

“Semua itu kita lakukan sebagai tanda penghargaan kepada media yang telah membantu dan bertindak sebagai rakan strategik APM dalam melaporkan berita yang tepat kepada orang ramai,” katanya ketika ditemui pemberita dalam program tersebut.


Melaka bangkit semangat kepahlawanan Melayu

AYER KEROH 26 Julai – Penganjuran Kejuaraan Pencak Silat Dunia 2022 yang menjadikan Melaka sebagai tuan rumah amat bertepatan dengan kebangkitan semangat kepahlawan Melayu.

Presiden Persekutuan Silat Kebangsaan Malaysia (PESAKA), Datuk Wira Megat Zulkarnain Omardin berkata ia berikutan Melaka adalah negeri bermulanya sejarah kepahlawanan Melayu.

Beliau berkata demikian ketika berucap pada Kejuaraan Pencak Silat Dunia 2022 di Pusat Dagangan Antarabangsa Melaka (MITC) di sini, hari ini.

Hadir sama Presiden Persekutuan Pencak Silat Antarabangsa (PERSILAT) Datuk Seri Probowo Subianto; Ketua Menteri Melaka Datuk Seri Utama Sulaiman Md Ali, Penasihat Kehormat PESAKA Datuk Seri Najib Razak; Exco Kanan Pelaburan, Perindustrian dan Pembangunan Usahawan negeri Datuk Seri Ab Rauf Yusoh; Presiden Majlis Olimpik Malaysia (MOM) Tan Sri Norza Zakaria, Presiden PESAKA Datuk Wira Megat Zulkarnain Omardin dan lain-lain kenamaan.


Banjir: Kerajaan Sabah sumbang 30 enjin sangkut, bot kepada PDRM

KOTA KINABALU, 23 Mac – Kerajaan Sabah hari ini menyumbangkan 30 enjin sangkut dan bot kepada Polis Diraja Malaysia (PDRM) bagi membantu memudahkan pasukan berkenaan menjalankan operasi ketika berlaku banjir di negeri ini.

Ketua Menteri Sabah Datuk Seri Hajiji Noor berkata bot-bot berkenaan akan digunakan oleh anggota polis semasa operasi menangani banjir di 10 daerah di Sabah yang dikenal pasti sering dilanda banjir.

“Kita berharap sumbangan ini dapat membantu melancarkan lagi operasi pihak polis ketika berhadapan situasi banjir di Sabah dan ini adalah komitmen kerajaan dalam membantu pasukan keselamatan khususnya polis,” katanya kepada pemberita selepas majlis penyerahan enjin sangkut dan bot berkenaan di sini hari ini.

Pada majlis itu Hajiji turut menyerahkan bendera negeri Sabah serta sumbangan kepada peserta ‘Everset Expedition 2022, Journey To The Top Sabahan’ dan menyaksikan penyampaian sumbangan daripada Sabah Electricity Sdn Bhd (SESB) kepada waris perwira negara yang terkorban dalam insiden pencerobohan pengganas Sulu di Lahad Datu, Sabah, pada 2013.

Mengulas lanjut, Hajiji berkata sumbangan kepada waris mangsa itu adalah komitmen agensi kerajaan bagi membantu meringankan beban waris perwira negara yang terkorban semasa mempertahankan kedaulatan negara.

“Selain itu, kita juga menyerahkan bendera Sabah kepada atlet, Adelinah Lintanga iaitu wanita Sabah pertama yang akan menyertai pendakian gunung Everest pada April depan. Kita yakin beliau berjaya sampai ke puncak Everest dan dapat mengibarkan bendera Sabah di sana,” katanya.

Sementara itu Adelinah, 37, yang bakal merealisasikan impian untuk mendaki puncak Gunung Everest pada Mei ini berkata beliau telah bersedia dari segi mental dan fizikal untuk menawan puncak tertinggi di dunia itu.

Beliau berkata faktor cuaca yang sejuk dan ketinggian akan memberi cabaran yang hebat kepada pendaki namun beliau percaya semua pendaki khususnya Adelinah dapat mengharungi cabaran itu bagi merealisasikan bendera Sabah dapat dikibarkan di puncak Gunung Everest.

“Saya bersama empat lagi pendaki lain termasuk Adelinah akan memulakan pendakian pada 15 April depan dan dijangka akan sampai ke puncak Gunung Everest pada penghujung Mei depan, dan kita akan kembali ke Malaysia pada 2 Jun,” katanya.- BERNAMA


Bebanan penyokong faktor MFL kekal harga tiket perlawanan akhir

KUALA LUMPUR 26 Nov – Memahami bebanan kewangan penyokong yang terjejas susulan pandemik COVID-19, antara faktor utama Liga Bola Sepak Malaysia (MFL) membuat keputusan mengekalkan harga tiket perlawanan akhir Piala Malaysia 2021 yang dijadual berlangsung di Stadium Nasional Bukit Jalil, Selasa depan.

Ketua Pegawai Eksekutif MFL Stuart Ramalingam berkata keputusan tersebut dibuat Sekretariat MFL dan diluluskan Ahli Lembaga Pengarah badan induk itu dalam mesyuarat sebelum ini.

“Ini satu keputusan besar yang terpaksa diambil dan sekarang bukan masa untuk kita menaikkan harga tiket walaupun kos operasi amat tinggi.

“Ia pertimbangan yang agak mendalam pada tahap (peringkat) Sekretariat tetapi keputusan ini saya rasa berpatutan dibuat kerana kita faham beban penyokong,” katanya ketika ditemui pemberita baru-baru ini.

Beliau berkata demikian sebagai mengulas mengenai keputusan mengekalkan harga tiket perlawanan akhir Piala Malaysia yang menyambut ulang tahun ke-100 penganjurannya tahun ini.

Ia perlawanan akhir pertama saingan berprestij itu sejak pandemik COVID-19 yang menyaksikan saingan edisi 2020 terpaksa dibatalkan menjelang aksi peringkat suku akhir susulan ketidaktentuan ancaman wabak itu.

Pada masa sama, Stuart berkata MFL sedar langkah itu menyebabkan pihaknya hanya memperoleh pendapatan terhad daripada hasil penjualan tiket, namun mempunyai cara tersendiri untuk mengatasi perkara itu.

Katanya, MFL sangat berhemah dalam memastikan segala perbelanjaan dapat menjana keuntungan dan sudah menjangkakan anggaran pulangan yang bakal diperoleh hasil penjualan tiket.

Empat jenis tiket akan dijual iaitu bermula serendah RM50 sehingga harga tertinggi iaitu RM150 dan tiket dikelaskan mengikut empat tier bermula kemasukan umum (RM50 dan RM70), kemasukan umum premium (RM80) dan grandstand premium (RM150).

Sementara itu, dalam memastikan kelancaran perlawanan, Stuart berkata MFL akan bekerjasama dengan Polis Diraja Malaysia (PDRM) bagi memastikan keselamatan penonton dan pematuhan prosedur operasi standard (SOP) berada pada tahap terkawal.

“Walaupun hanya 20,000 penonton bakal memuatkan stadium, perkara itu tidak diambil ringan atas beberapa insiden yang berlaku baru-baru ini. Ia telah dibincangkan di peringkat Jawatankuasa Penganjur Tempatan (LOC) dan PDRM dalam memastikan tatacara penyokong dilaksanakan dengan sempurna,” katanya.


COVID-19: Lebih 50 jangkitan babitkan pesakit di hospital di Busan, Korea Selatan dilaporkan

BUSAN 14 Okt. – Lebih 50 pesakit dan pekerja di sebuah hospital kejururawatan di Busan didiagnosis dengan COVID-19, kata pihak berkuasa perbandaran pada Rabu, lapor agensi berita Yonhap.

Jangkitan itu dikesan selepas seorang pembantu jururawat berusia 50-an disahkan dijangkiti virus berkenaan pada Selasa, mendorong pihak berkuasa melakukan ujian saringan kepada semua 262 pesakit dan kakitangan.

Jangkitan kembali menular beberapa hari selepas kerajaan Korea Selatan melonggarkan peraturan penjarakan sosial daripada Tahap Dua ke Tahap Satu. Busan, kota kedua terbesar di Korea Selatan dengan populasi 3.4 juta, setakat ini melaporkan 486 kes dan empat kematian.

Sejak beberapa minggu kebelakangan ini, kes COVID-19 kembali dilaporkan di banyak lokasi di Maedeok, termasuk restoran, rumah mandi dan kolam renang, mendorong pihak perbandaran menutup 18 taman awam di daerah itu pada 1 Oktober.


Mantan Ketua Menteri Melaka ke-5 meninggal dunia

Ketua Menteri Datuk Seri Utama Sulaiman Md Ali, bagi pihak Kerajaan Negeri Melaka merakamkan salam takziah kepada seluruh ahli keluarga Allahyarham atas pemergiannya.


Eksesais bersama Shield 2022 bermula esok

KUALA LUMPUR, 18 Mac Negara-negara anggota Perjanjian Pertahanan Lima Negara (FPDA) akan melaksanakan latihan bersama di sekitar Semenanjung Malaysia dan Singapura mulai esok hingga 1 April ini.

Markas Angkatan Bersama dalam kenyataan hari ini memaklumkan Eksesais Bersama Shield 2022 itu merupakan eksesais gabungan tahunan antara angkatan tentera negara-negara FPDA iaitu Australia, Malaysia, New Zealand, Singapura dan United Kingdom.

“Eksesais berkenaan melibatkan sebahagian kawasan perairan, darat, udara Semenanjung Malaysia dan Singapura termasuk kawasan perairan serta udara Zon Ekonomi Eksklusif Malaysia di Laut China Selatan.

“Sepanjang eksesais itu berlangsung, akan terdapat aktiviti penerbangan yang aktif di sekitar ruang udara Semenanjung Malaysia serta Singapura,” menurut kenyataan itu.

Sepanjang tempoh latihan itu terdapat juga pesawat tentera yang akan terbang rendah dari Malaysia dan Singapura melalui sebahagian ruang udara Malaysia terutama di negeri Johor untuk ke kawasan latihan di Laut China Selatan.

Oleh itu, penduduk serta masyarakat sekitar kawasan latihan dinasihat agar tidak cemas dan risau sekiranya melihat pesawat-pesawat tentera terbang rendah sepanjang eksesais berlangsung.- BERNAMA


Kerajaan terus bekerjasama dengan sektor swasta, kewangan tangani impak Covid-19

KUALA LUMPUR 28 Sept. – Perdana Menteri Tan Sri Muhyiddin Yassin berkata kerajaan Perikatan Nasional (PN) akan terus bekerja bersama sektor swasta dan institusi kewangan bagi mencari jalan mengurangkan kesan COVID-19 ke atas negara ini.

Beliau berkata selain memerangi dan memantau perkembangan kes, setiap negara termasuk Malaysia, terpaksa menilai semula semua perkara yang telah dan akan dilakukan.

“Walaupun COVID-19 menguji kita dengan cabaran dan penderitaan, pada masa sama wabak ini juga menyatupadukan kita dalam memikirkan apa yang terbaik untuk rakyat – dari segi kesihatan, pekerjaan dan pendapatan serta kebajikan dan kesejahteraan mereka,” katanya.

Muhyiddin berkata demikian pada Forum Bandar Malaysia (MUF) 2020 yang bertemakan  “The Transformative Pathway and Actions To Deliver The Sustainable Agenda”, di sini hari ini.

Turut hadir Menteri Perumahan dan Kerajaan Tempatan  Zuraida Kamaruddin serta Pengarah Eksekutif Program Petempatan Manusia Pertubuhan Bangsa-Bangsa Bersatu (UN-Habitat) Datuk Seri Maimunah Mohd Sharif.

“Susulan semakan semula pendapatan garis kemiskinan (PLI) dari RM980 kepada RM2,208, lebih 400,000 isi rumah, iaitu kira-kira 4.6 peratus rakyat Malaysia, kini tergolong dalam kelompok ini,” katanya.

Katanya beliau sendiri turun padang melawat penduduk Projek Perumahan Rakyat (PPR) Desa Rejang, Setapak di sini pada Ogos lalu bagi meninjau dan melihat kehidupan penduduk miskin bandar di kawasan berkenaan.

Beliau berkata kebanyakan mereka membuat perniagaan kecil-kecilan, bekerja sebagai pemandu teksi dan lori selain bekerja sendiri untuk meneruskan kehidupan mereka yang semakin mencabar.

“Antara perkara yang boleh ditingkatkan ialah menambah baik pusat komuniti setempat dengan aktiviti menambah kemahiran, keusahawanan dan memperkasakan pendidikan anak-anak mereka untuk menjamin kesejahteraan pada masa depan,” katanya.

“Sejak penularan pandemik, kita lihat banyak usaha kebun bandar dijalankan oleh Kementerian Pertanian (dan Industri Makanan) serta Kementerian Perumahan dan Kerajaan Tempatan selain masyarakat setempat,” katanya.


Melaka FC bawa imej baharu, belanja RM2 juta hadapi Liga M3

AYER KEROH 16 Disember – Melaka Football Club (FC) sah menjadi wakil tunggal Melaka beraksi dalam saingan Liga M3 musim 2023.

Ketua Pegawai Eksekutif Melaka FC Ridzuan Ahmad berkata, kelab itu kini dalam fasa persiapan awal membabitkan pemilihan pemain dan staf kejurulatihan sebelum dimuktamadkan pada Januari depan.

“Untuk fasa awal, kita telah memanggil 60 pemain yang terdiri daripada beberapa pemain lama Melaka yang ingin kejal, selain ia turut melibatkan pemain yang sedang beraksi di Governor Cup ketika ini dan pemain berstatus pinjaman daripada kelab lain.

“Selain itu, kita juga mendapat kerjasama daripada pihak penaja untuk membawa ketua jurulatih dari Eropah yang mana kita hanya berbelanja sedikit sahaja, selebihnya ditanggung pihak penaja.

“Nama jurulatih dan senarai penuh pemain yang ditandatangani akan diumumkan pada Januari nanti,” katanya kepada pemberita ketika ditemui pada Majlis Apresiasi MPHTJ 2022 sempena Sambutan Hari Perbandaran Hang Tuah Jaya Ke-13, di sebuah hotel.

Dalam pada itu, Ridzuan turut menjelaskan Melaka FC merupakan satu entiti baharu dan tidak ada kena mengena dengan kelab sebelum ini yang terpalit kontroversi.

Menurutnya, sebagai Ketua Pegawai Eksekutif pertama kelab, beliau mengambil cabaran untuk membentuk semula pasukan bola sepak Melaka dari bawah, selain merealisasikan misi membawa Melaka kembali ke kancah Liga Super pada musim 2024.

“Apa yang pasti dengan jenama baharu ini, kita akan cuba melangkah ke satu fasa baharu pembentukan semula bola sepak Melaka dalam saingan Liga Malaysia.

“Jadi, cabarannya sudah tentulah untuk kami wajib kembali semula beraksi di saingan liga teratas iaitu Liga Super pada 2024 dan layak beraksi dengan kuasa-kuasa besar bola sepak di negara ini,” katanya.


Rezeki Ramadan endemik, tempahan biskut raya meningkat tahun ini

BUKIT RAMBAI 17 April – Pada mulanya hanya ‘cuba-cuba’, tapi kini perusahaan membuat kuih raya menjadi sumber pendapatan utama bagi Nur Adda Azwa Arshat, 31.

Nur Adda Azwa berkata bermula dengan hanya menjual ‘cheese tart’ kini perniagaannya diperluaskan dengan menawarkan empat jenis kuih raya yang dihasilkan di rumahnya sejak 2019.

“Saya mula berniaga dengan menjual cheese tart dan kek saja, selepas setahun barulah saya berasa yakin untuk terima lebih banyak tempahan termasuk kuih raya.

“Sebenarnya yang memberi inspirasi pada saya untuk buat kuih raya sebab rasa bosan duduk rumah, daripada tiada apa-apa kerja saya fikir kena buat sesuatu yang boleh dimanfaatkan,” katanya ketika ditemui di Taman Bukit Rambai, di sini.

Suri rumah itu berkata, niatnya adalah mahu berkongsi rezeki dengan orang lain dan tidak mahu mengambil kesempatan dengan menjual kuih pada harga terlalu tinggi.

“Saya tawarkan empat jenis kuih raya seperti tart mawar, chocolate chip, oreo dan cornflakes, setiap balang ade lebih kurang 42 keping biskut dengan harga hanya RM30.

“Suami selalu berpesan kita niaga sebab nak bagi orang lain pun sama-sama rasa rezeki, kita jangan jual mahal sebab tak semua orang senang nak beli apa yang kita jual.

“Lagipun menjadi pembuat kuih ini legasi arwah ibu saya, ibu saya memang gemar membuat kek dan kuih raya…jadi ia menurun kepada saya mengikut jejak dia,” katanya.

Ibu kepada dua anak ini bersyukur apabila tempahan kuih raya tahun ini mendapat sambutan sehingga 300 balang hanya dalam masa tiga hari.

“Biasanya saya buka tempahan lima hari sebelum puasa dan awal puasa tutup ‘order’, tapi kali ini dalam masa tiga hari sahaja dah cecah 300 balang jadi saya terpaksa tutup tempahan.

“Mungkin kali ini semua dah dapat beraya dan balik kampung, jadi pelanggan buat tempahan lebih awal…jualan paling laris setiap tahun adalah tart mawar dan chocolate chip,” katanya.

Katanya, untuk menyiapkan 400 biji kuih raya dia memerlukan masa sehingga satu jam bagi memastikan kualiti dan rasa kuih tersebut mencapai kepuasan pelanggan.

“Untuk satu balang kuih raya bekas kecil boleh dapat 15 balang, kalau bekas besar boleh siap 10 balang sekali bakar. Satu ketuhar boleh bakar 400 biji kuih raya,” katanya lagi.


Urban Reforestation @Sungai Putat bukan lagi sarang dadah, maksiat

AYER KEROH 24 Disember – Pelbagai langkah telah diambil bagi memastikan pusat riadah di Urban Reforestation @Sungai Putat selamat digunakan orang awam.

Yang Dipertua Majlis Perbandaran Hang Tuah Jaya (MPHTJ), Datuk Shadan Othman berkata, lokasi yang sebelum ini terbiar dan menjadi sarang penagihan dadah serta masalah sosial telah dibangunkan semula dengan misi pengindahan di kawasan terbabit.

Katanya, menerusi kerjasama pelbagai pihak termasuk Perbadanan Pengurusan Sisa Pepejal dan Pembersihan Awam (SWCorp) dan Universiti Teknologi MARA (UiTM) kawasan itu kini telah menjadi antara lokasi tumpuan bagi menjalankan aktiviti rekreasi dan riadah keluarga.

“Kita kenal pasti dahulu kawasan ini merupakan kawasan yang bermasalah dan kita telah ubahkannya kepada kawasan yang sesuai dijadikan pusat rekreasi dan riadah keluarga.

“Berbanding sebelum ini kawasan ini merupakan lokasi masalah sosial yang berlalu seperti sarang penagihan dadah, tempat orang mabuk dan perbuatan tidak senonoh sering berlaku di kawasan ini berikutan keadaannya yang berhutan.

“Hasil kerjasama dengan pelbagai pihak kita telah bangunkannya dengan pelbagai tarikan riadah dan pengindahan lain seperti lukisan mural dan program kutipan sampah,” katanya.

Beliau berkata demikian pada sidang media selepas menyempurnakan Program Jom Plogging @ Reforestation anjuran bersama MPHTJ-SWCorp Bersamamu 2022, di sini hari ini.

Terdahulu, program diadakan sejak jam 7 pagi itu diisi dengan aktiviti pembersihan dan kutipan sampah bagi memastikan lokasi pusat riadah itu kekal bersih dan indah.

Dalam pada itu, Shadan berkata, misi membangunkan kawasan awam sebagai pusat rekreasi dan riadah akan diteruskan bagi mengelakkan daripada terbiar dan menjadi lokasi permasalahan sosial.

Katanya, langkah menaik taraf dan mengindahkan beberapa lokasi lain di sekitar kawasan pentadbirannya telah dilaksanakan bagi memastikan lokasi tumpuan awam kekal selamat untuk digunakan orang ramai.

“Ada tempat-tempat lain seperti di terowong yang menghubungkan antara Taman Buaya dan Dataran Sejarah telah dinaik taraf bagi memastikan kawasan ini selamat digunakan kerana sebelum ini kita dapati kawasan itu dipenuhi dengan sampah termasuk sampah kondom dijumpai di kawasan itu yang sebelum ini dijadikan lokasi perbuatan tidak senonoh.

“Langkah itu diteruskan pula dengan pengindahan di Dataran Sejarah yang mana hari ini kita penuhi dengan hiasan lampu pada setiap hari menjadikan kawasan yang gelap sebagai lokasi gejala sosial diterangi dengan pencahayaan sekali gus menjadikan kawasan itu selamat untuk dikunjungi keluarga pada waktu malam.

“Alhamdulillah hasil daripada usaha ini kita menerima maklum balas daripada pekerja-pekerja yang ditugaskan di kawasan itu dengan masalah sampah dapat dikurangkan dan isu sosial juga diatasi di kawasan itu,” katanya.


Agong zahir penghargaan kerajaan laksana inisiatif naik taraf hidup warga WP

KUALA LUMPUR, 8 Feb – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menghargai komitmen kerajaan di bawah kepimpinan Perdana Menteri Datuk Seri Ismail Sabri Yaakob atas kejayaan inisiatif berteraskan prinsip menjaga kebajikan, meringankan kos sara hidup dan menaikkan taraf hidup rakyat di Wilayah Persekutuan.

Seri Paduka bertitah baginda menyambut baik program pembangunan usahawan anak muda kota Wilayah Persekutuan misalnya, yang berjaya memberi impak dalam meningkatkan penyertaan belia dalam bidang keusahawanan pascapandemik COVID-19.

“Selain itu, bantuan kepada golongan miskin di 178 kawasan perumahan rendah dan sederhana di Kuala Lumpur telah membantu dalam meringankan kos hidup ditanggung golongan miskin bandar,” titah baginda sempena Istiadat Menghadap dan Pengurniaan Darjah Kebesaran, Bintang dan Pingat Wilayah Persekutuan 2022 di Istana Negara di sini hari ini.

Semasa menzahirkan ucapan tahniah kepada Menteri Wilayah Persekutuan Datuk Seri Dr Shahidan Kassim, Al-Sultan Abdullah turut menyambut baik komitmen menjadikan Wilayah Persekutuan sebagai wilayah sejahtera dan mapan untuk didiami semua golongan menerusi agenda penyediaan perumahan mampu milik.

Seri Paduka bertitah inisiatif Residensi Prihatin Keluarga Malaysia dan Residensi Wilayah Keluarga Malaysia merupakan antara inisiatif bakal membantu warga Wilayah Persekutuan dan golongan B40 dan M40 memiliki rumah sendiri yang selesa dan berkualiti.

itah baginda usaha membangunkan infrastruktur berkualiti dan menyeluruh serta pembangunan semula kawasan usang dan ketinggalan bakal merencanakan Wilayah Persekutuan yang lebih segar, ceria dan berdaya huni.

Dalam hal itu, Seri Paduka berharap pembangunan Wilayah Persekutuan sebagai bandar pintar bertaraf dunia menjelang 2030 dan pelaksanaan bandar rendah karbon akan dapat direalisasikan.

Baginda juga berharap cadangan pembinaan jambatan menghubungkan pulau Labuan dengan tanah besar Sabah, yang pada hemat baginda boleh menjadi pemangkin pesat ekonomi di kedua-dua sempadan wilayah tersebut.

Dalam titah baginda pada istiadat itu, Al-Sultan Abdullah turut menyentuh mengenai bencana banjir yang melanda negara baru-baru ini sehingga mendatangkan pelbagai kesulitan kepada rakyat selain membawa kesan kepada sektor ekonomi yang baru beransur pulih.

Justeru, Seri Paduka menyeru kerajaan agar merangka satu solusi jangka panjang dan juga memperkasa mekanisme pengurusan bencana.
Al-Sultan Abdullah bertitah bandar raya Kuala Lumpur dan Lembah Klang yang merupakan pusat kepada ekonomi dan kewangan negara perlu mempunyai pelan kontingensi terancang dalam menghadapi banjir.

Namun di sebalik musibah banjir itu, Seri Paduka amat terharu dengan semangat setiakawan dan saling membantu yang dipamerkan rakyat ketika bencana tersebut.

“Sesungguhnya sikap murni seperti inilah yang menjadi kayu pengukur akan rasa saling sayang menyayangi serta perpaduan erat oleh seluruh rakyat beta yang merentasi darjat mahupun bangsa, agama dan fahaman politik,” titah baginda. – BERNAMA


Penjawat awam diseru bawa perubahan kembalikan Malaysia di tahap gemilang

PUTRAJAYA, 29 Nov – Perdana Menteri Datuk Seri Anwar Ibrahim meminta penjawat awam bekerjasama dengan kepimpinan kerajaan bagi membawa perubahan agar negara kembali ke zaman kegemilangannya.

Pada perjumpaan pertamanya bersama warga Jabatan Perdana Menteri di sini hari ini selepas dilantik sebagai perdana menteri pada 24 Nov, Anwar berkata penjawat awam perlu membawa semangat islah iaitu perubahan ke arah kebaikan demi negara

Beliau berkata reformasi adalah satu permulaan untuk negara yang memerlukan perubahan kerana  negara pernah mencapai tahap tertentu tetapi malangnya telah merosot baik dari segi ekonomi, kestabilan atau disiplinnya.

Anwar berkata perkhidmatan awam adalah tonggak kepada negara dan ia tidak akan berubah meskipun kerajaan atau perdana menteri telah bertukar ganti.

“Pimpinan silih berganti namun penjawat awam kekal dengan maksud mereka mengangkat sistem dan peraturan negara dengan tegak dan hukumnya,” katanya berdasarkan pengalamannya sebagai menteri kewangan, beliau tidak mungkin berjaya tanpa tonggak perkhidmatan yang membantu.

“Kalau ada cadangan balas atau teguran (daripada menteri) hanya (dilakukan) setelah dengar pandangan mereka… kepintaran kita, kecekalan kita, minat kita tidak akan sama dengan pengalaman mereka (penjawat awam),” katanya yang menambah barisan Kabinet akan diumumkan tidak lama lagi.

Anwar turut memuji komitmen penjawat awam seperti yang ditunjukkan pada mesyuarat khas Majlis Tindakan Sara Hidup Negara pada Ahad lepas apabila semua hadir dengan persiapan lengkap.

“Saya dalam pertemuan itu sangat gembira, kehadiran penuh dan persiapan teliti. Ini perlu kita kembangkan dan jangan kita izinkan sedikit kalangan untuk merosak imej dan kekuatan penjawat awam,” katanya.


Bawa ibu naik beca pergi mengundi

MAHARANI, 12 Mac – Penduduk Kampung Parit Pupuk, Sahawar Othman, 46 membawa ibunya, Salmah Abas, 80 dengan menaiki beca bagi proses membuang undi di Sekolah Kebangsaan (SK) Ismail Satu bagi DUN Maharani, Muar.


Industri koko Malaysia berpotensi tembusi pasaran antarabangsa

KOTA SAMARAHAN, 12 Dis – Industri koko Malaysia berpotensi tinggi untuk menembusi pasaran antarabangsa berikutan mutu dan kualitinya yang tinggi, kata Menteri Perusahaan Perladangan dan Komoditi Datuk Zuraida Kamaruddin.

“Kementerian akan membantu pekebun-pekebun kecil untuk meningkatkan tanaman dan produktiviti dengan menyarankan mereka menanam pokok koko daripada baka yang baik. Kualiti biji koko yang dihasilkan di Malaysia telah mendapat pengiktirafan dan penghargaan di peringkat antarabangsa.

“Jadi, kalau kita boleh fokus menanam koko yang bermutu tinggi, ia sudah tentu akan menjana pendapatan. Industri koko juga perlu dijadikan sebagai tanda perdagangan (Malaysia) yang bukan sahaja untuk pekebun kecil di peringkat hiliran, malah untuk dijadikan tarikan kepada pelancong,” katanya pada sidang media selepas merasmikan Kompleks Kluster Koko Sarawak di sini, hari ini.

Zuraida berkata Lembaga Koko Malaysia berusaha membantu pengusaha coklat tempatan mempromosi produk mereka agar dikenali di seluruh negara, sekali gus dapat menandingi coklat keluaran antarabangsa.

“Kita mahu rakyat tahu bahawa jenama coklat tempatan seperti Magnificient, Marvelous, dan Royal merupakan produk yang dihasilkan di Malaysia seperti coklat Beryl’s yang kini telah menjadi pengeksport coklat nombor satu negara.

“Ini membuktikan bahawa negara kita sangat progresif dan bukan calang-calang serta mampu bersaing dengan jenama-jenama besar di luar negara kerana coklat kita bermutu tinggi dan harganya berpatutan,” katanya.

Kompleks Kluster Koko Sarawak di Kota Samarahan bernilai RM4.6 juta itu telah siap dibina pada Mei lepas dan merupakan sebahagian daripada komponen Program Pembangunan Rantaian Kluster Koko di bawah Rancangan Malaysia Ke-12. – BERNAMA


KBS ‘segarkan’ program Rakan Muda

AYER KEROH 5 Mac – Kementerian Belia dan Sukan (KBS) akan memperkasakan semula Program Rakan Muda sebagai antara program utama untuk golongan belia.

Timbalan Menteri Belia dan Sukan Adam Adli Abd Halim berkata, program yang selama ini menjadi antara ‘flagship’ utama kementerian itu akan ditambah baik dengan memperkenalkan pelbagai aktiviti buat anak muda.

Beliau berkata, KBS turut akan memperkenalkan beberapa program lain yang bersesuaian bagi memberi manfaat kepada belia menempuh cabaran kehidupan masa kini.

“Program Rakan Muda akan diperkasakan semula dengan lebih baik malah kita juga akan memperkasakan program literasi kewangan untuk manfaat belia dalam menempuh cabaran hari ini.

“Kita mahu kembalikan semangat asal Rakan Muda untuk mendapatkan manfaat terutama belia bersekolah atau baru menamatkan persekolahan, khususnya mereka yang ingin meneroka bidang baharu dengan kerjasama persatuan belia dan sebagainya,” katanya.

Beliau berkata demikian pada sidang media selepas menyempurnakan acara pelepasan Neon Night Fun Walk di Dataran Sejarah Ayer Keroh, di sini malam tadi.

Pada program itu, kira-kira 1,000 peserta terdiri daripada pelbagai lapisan umur, agama dan bangsa membanjiri dataran tersebut bertujuan mempromosikan amalan gaya hidup sihat.

Dalam pada itu, Adam Adli berkata, pihaknya turut mengalu-alukan persatuan belia dan sukan di seluruh negara untuk mengadakan program riadah, rekreasi, sukan dan santai.

“Lebih baik jika dianjurkan di kawasan kediaman menerusi pelbagai aktiviti seperti zumba, senam robik, pertandingan, permainan tradisional dan pelbagai lagi untuk menarik minat masyarakat,” katanya.


Mangsa banjir di Pahang, Perak, Terengganu dan Johor meningkat, Kelantan kekal

KUALA LUMPUR, 13 Disember – Jumlah mangsa banjir di empat negeri iaitu Pahang, Perak, Terengganu dan Johor menunjukkan peningkatan berbanding semalam, manakala di Kelantan kekal.

Di PAHANG, terdapat 449 mangsa banjir pagi ini berbanding 444 orang malam tadi, melibatkan tiga daerah iaitu Temerloh dengan sebuah pusat pemindahan sementara (PPS) dibuka bagi menempatkan 346 mangsa, selain Bera (dua PPS, 35 mangsa) dan Pekan (sebuah PPS, 68 mangsa).

Sekretariat Jawatankuasa Pengurusan Bencana Negeri (JPBN) Pahang memaklumkan, Sungai Triang di Bera melebihi paras bahaya manakala dua lagi sungai di paras amaran ialah Sungai Pahang di Paloh Hinai, Pekan dan Sungai Jempol di Maran.

Jabatan Meteorologi (MetMalaysia) pula meramalkan Pekan bakal mengalami hujan pagi ini, manakala Temerloh dan Bera dijangka hujan pada petang serta malam.

Di PERAK, jumlah mangsa banjir meningkat dengan dua lagi PPS dibuka di daerah Mualim dan Manjung, menjadikan jumlah mangsa banjir di negeri itu kini seramai 175 orang daripada 43 keluarga sehingga 12 tengah malam tadi.

MetMalaysia turut meramalkan ribut petir dan hujan lebat akan melanda beberapa daerah iaitu Kuala Kangsar, Manjung, Kinta, Perak Tengah, Kampar, Bagan Datuk dan Hilir Perak.

Di TERENGGANU, jumlah mangsa banjir pagi ini meningkat sedikit kepada 199 orang daripada 53 keluarga berbanding 196 orang daripada 52 keluarga malam semalam.

Sekretariat JPBN Terengganu dalam kenyataan memaklumkan setakat 8 pagi tadi, tujuh PPS dibuka membabitkan enam daerah iaitu Kuala Terengganu (84 mangsa), Kuala Nerus (54 mangsa), Dungun (24 mangsa), Kemaman (23 mangsa), Besut (12 mangsa) dan Setiu (dua mangsa).

Mangsa banjir di JOHOR turut menunjukkan peningkatan dengan 50 orang dipindahkan di daerah Segamat berbanding 34 orang malam tadi dengan tiga kampung terjejas iaitu Kampung Kuala Paya, Kampung Seberang Batu Badak dan Kampung Batu 5, menurut JPBD negeri itu.

Data Jabatan Pengairan dan Saliran (JPS) pula menunjukkan bacaan paras air Sungai Muar di Kampung Awat, Segamat melepasi paras amaran dengan bacaan 19.79 meter dan Sungai Muar di Buloh Kasap berada pada paras amaran iaitu sembilan meter.

Sementara itu, di KELANTAN, JPBN negeri berkenaan merekodkan jumlah mangsa banjir di jajahan Pasir Mas kekal dengan 1,929 orang daripada 601 keluarga pagi ini, sama seperti direkodkan malam tadi dan kesemua mangsa ditempatkan di tujuh PPS di jajahan tersebut.

Tujuh PPS terlibat ialah Sekolah Kebangsaan (SK) Tok Deh, SK Kedai Tanjong, SK Gual Periok, Masjid Mukim Padang Licin, PPS Putat Tujoh, SK Kubang Kual dan SK Sri Kiambang.


Lebih 15 juta individu dewasa telah terima dos penggalak COVID-19

KUALA LUMPUR, 29 Mac – Sebanyak 15,668,773 individu dewasa atau 66.6 peratus daripada populasi kumpulan itu di negara ini telah menerima dos penggalak COVID-19 setakat semalam.

Berdasarkan laman web COVIDNOW, sejumlah 22,950,073 atau 97.5 peratus daripada populasi sama telah melengkapkan vaksinasi mereka manakala 23,226,244 atau 98.7 peratus menerima sekurang-kurangnya satu dos vaksin.

Bagi remaja berusia 12 hingga 17 tahun pula, sebanyak 2,849,642 individu atau 91.6 peratus daripada kumpulan itu telah melengkapkan vaksinasi mereka manakala 2,946,672 atau 94.7 peratus menerima sekurang-kurangnya satu dos vaksin.

Sementara itu, untuk populasi kanak-kanak berusia lima hingga 11 tahun, sejumlah 1,315,497 individu atau 37.1 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids).

Semalam, sebanyak 41,287 dos vaksin diberikan melibatkan 4,360 suntikan pertama, 1,684 suntikan lengkap dan 35,243 suntikan dos penggalak menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) kini 68,745,333 dos.

Sementara itu, menurut portal GitHub Kementerian Kesihatan, 54 kes kematian akibat COVID-19 direkodkan semalam dengan Selangor merekodkan kematian tertinggi sebanyak 13 kes diikuti Perak (sembilan), Kuala Lumpur (lapan), Kedah dan Negeri Sembilan masing-masing lima kes.


PM adakan lawatan rasmi tiga hari ke Indonesia

PUTRAJAYA 9 Nov – Perdana Menteri Datuk Seri Ismail Sabri Yaakob akan mengadakan lawatan rasminya yang pertama ke Indonesia selama tiga hari bermula Selasa.

Beliau diiringi Menteri Luar Datuk Saifuddin Abdullah, Menteri Kanan Pertahanan Datuk Seri Hishamuddin Tun Hussein, Menteri Kewangan Senator Tengku Datuk Seri Utama Zafrul Tengku Abdul Aziz dan pegawai-pegawai kerajaan dari kementerian dan agensi berkaitan.

Lawatan rasmi itu bakal membuka lembaran baharu dalam hubungan dua hala yang pelbagai dan sedia kukuh antara Malaysia dengan Indonesia. Ia juga akan memberi peluang kepada kedua-dua pemimpin meneroka peluang kerjasama dalam usaha-usaha pemulihan daripada kesan pandemik COVID-19.

Kedua-dua pemimpin juga akan membincangkan perkembangan penting di rantau ini dalam konteks kerjasama ASEAN, serta cabaran yang mampu menjejaskan keamanan, pertumbuhan dan kemakmuran serantau.

Sempena lawatan itu juga, Ismail Sabri dijadual mengadakan perjumpaan dengan komuniti perniagaan dan pemain industri utama Indonesia, Ketua-ketua Editor Indonesia, diaspora Malaysia di Indonesia serta menyaksikan pemeteraian beberapa Memorandum Persefahaman dan Perjanjian di antara kedua-dua negara


Trak terbalik, anggota tentera cedera parah dlam perjalanan ke pusat undi

SEREMBAN, 15 November – Seorang anggota tentera cedera parah dalam satu kejadian trak terbalik di Jalan Chengkau-Pilin, dekat sini, tengah hari tadi, ketika dalam perjalanan ke pusat pengundian awal di Port Dickson.

Ketua Polis Daerah Rembau DSP Hazri Mohamad berkata trak Regimen ke-11 Kor Armor Diraja, Kem Syed Sirajuddin, Gemas itu membawa 24 anggota tentera berumur lingkungan 24 hingga 30 tahun.

“Mereka dalam perjalanan ke pusat mengundi di Pusat Latihan Asas Tentera Darat (Pusasda), Port Dickson, untuk tujuan mengundi awal. Setibanya di tempat kejadian, trak berkenaan didakwa gagal dikawal dan terbalik.

“Susulan kejadian berkenaan, seorang anggota mengalami kecederaan parah dan dikejarkan ke Hospital Rembau, empat berada di Zon Kuning (cedera sederhana) dan 19 lagi Zon hijau (cedera ringan). Siasatan lanjut masih diteruskan,” katanya dalam kenyataan.


Persekutuan majikan rayu kebenaran khas guna khidmat pelarian, pekerja tanpa dokumen

Presiden MEF Datuk Dr Syed Hussain Syed Husman berkata pelarian atau pekerja terbabit yang mempunyai kebenaran khas kerajaan itu boleh bekerja terus bagi mengisi kekurangan sedia ada sementara menunggu ketibaan pekerja asing.

“Industri perladangan misalnya mengalami kerugian lebih daripada RM30 bilion akibat kekurangan pekerja pemetik buah atau penuai. Kekurangan pekerja itu menyebabkan kerugian berbilion-bilion ringgit apabila buah-buah sawit yang masak tidak dapat dituai untuk dijadikan minyak.

“Kekurangan sama turut dialami oleh sektor-sektor lain seperti pembuatan, perkhidmatan runcit pelancongan dan pembinaan,” katanya dalam satu kenyataan di sini, hari ini.

Menurut kenyataan itu, para majikan berdepan masalah kekurangan pekerja asing yang ketara akibat langkah pembekuan khidmat pekerja asing baharu ketika tempoh pandemik COVID-19 pada 2020 dan 2021 selain penutupan sempadan Malaysia.

Sejak pertengahan Februari lepas, kerajaan bertindak menarik balik pembekuan pengambilan pekerja asing, namun proses permohonan dan kelulusan masih belum lancar dan tiada sebarang pekerja asing baharu yang dibawa masuk setakat ini, kata MEF.

Syed Hussain berkata laporan menyatakan terdapat kira-kira 168,000 pelarian yang juga pemegang kad Pesuruhjaya Tinggi Pertubuhan Bangsa-Bangsa Bersatu bagi Pelarian (UNHCR) dengan lebih 60 peratus daripadanya berpotensi untuk bekerja.

Beliau berkata kalangan masyarakat perniagaan Malaysia telah membelanjakan banyak masa serta sumber untuk mengisi kekurangan itu yang terbukti masih belum membuahkan hasil.

“Sejajar dengan peningkatan permintaan dunia terhadap produk dan perkhidmatan Malaysia, sebarang kelewatan adalah kerugian kepada perniagaan dan kerajaan. Majikan memerlukan pekerja baharu dengan segera untuk membantu usaha pemulihan perniagaan masing-masing.

“Kita perlu mengenal pasti penyelesaian segera bagi menampung keperluan sehinggalah semua isu berkaitan khidmat pekerja asing ini dapat diselesaikan,” katanya. – BERNAMA


COVID-19: Satu kematian, 14 kes baharu dilaporkan

PUTRAJAYA, 1 Sept – Jumlah kumulatif kematian akibat COVID-19 di negara meningkat kepada 128 kes, mewakili 1.37 peratus daripada jumlah keseluruhan kes apabila satu lagi kematian direkodkan hari ini.

Ketua Pengarah Kesihatan Tan Sri Dr Noor Hisham Abdullah berkata kematian itu melibatkan wanita warganegara berusia 80 tahun yang merupakan antara kes positif dilaporkan pada 15 Ogos dalam Kluster Tawar serta mempunyai latar belakang penyakit barah paru-paru dan darah tinggi.

“Beliau mula mengalami gejala demam dan sakit dada sejak 6 Ogos dan telah dimasukkan ke sebuah pusat perubatan. Pada 14 Ogos, beliau dipindahkan ke Hospital Pulau Pinang setelah didapati positif COVID-19.

“Keadaan kesihatan beliau merosot dengan komplikasi daripada penyakit barah justeru memerlukan bantuan pernafasan sejak 24 Ogos. Beliau disahkan meninggal dunia pada 1 Sept pukul 10.38 pagi,” katanya dalam sidang media perkembangan terkini COVID-19 hari ini.

Dr Noor Hisham turut memaklumkan terdapat 14 kes baharu dilaporkan, menjadikan jumlah kes positif COVID-19 di Malaysia adalah sebanyak 9,354 kes. – BERNAMA


UiTM hantar pulang pelajar sempena Aidilfitri mulai Jumaat

SHAH ALAM 3 Mei. – Penghantaran pulang pelajar Universiti Teknologi Mara (UiTM) ke rumah masing-masing sempena sambutan Aidilfitri akan bermula Jumaat ini hingga 12 Mei dengan jangkaan melibatkan lebih 16,000 pelajar dari seluruh kampus.

Pejabat Timbalan Naib Canselor Hal Ehwal Pelajar UiTM dalam kenyataan hari ini memaklumkan pihaknya menyediakan lebih 200 kenderaan melibatkan bas, kenderaan pelbagai guna (MPV) serta kereta untuk melancarkan pergerakan pelajar ke seluruh negara.

“Pihak UiTM akan mengagihkan bilangan kenderaan yang diperlukan oleh semua kampus mengikut zon setelah kesemua pelajarnya melengkapkan borang selidik yang telah diedarkan,” menurut kenyataan itu.

Proses penghantaran pulang pelajar turut melibatkan kerjasama Majlis Perwakilan Pelajar (MPP), Jawatankuasa Perwakilan Kolej serta pelbagai jabatan bagi memastikan kelancaran dan mengikut prosedur operasi standard (SOP) ditetapkan.

Bagi pelajar yang memilih untuk terus tinggal di kampus, pihak UiTM akan terus menyantuni mereka sebaik mungkin agar suasana Aidilfitri turut diraikan bersama-sama, menurut kenyataan terbabit.


Cawangan KWSP di seluruh negara kekal ditutup sehingga 28 Jun 2021

KUALA LUMPUR 13 Jun – Pejabat dan kaunter perkhidmatan Kumpulan Wang Simpanan Pekerja (KWSP) di seluruh negara akan kekal ditutup sepanjang tempoh lanjutan Perintah Kawalan Pergerakan (PKP) 3.0 dari 15 hingga 28 Jun bagi membendung penularan pandemik COVID-19.

Sehubungan itu, semua sesi janji temu yang dibuat melalui saluran Janji Temu Online (JTO) dalam tempoh ini akan dibatalkan, kata dana pencen itu dalam satu kenyataan hari ini.

“Ahli KWSP perlu membuat janji temu semula pada tarikh selepas tempoh sekatan pergerakan penuh berakhir jika ada keperluan untuk hadir di cawangan KWSP.

“Janji temu bagi pengeluaran umur 50, 55, 60, dan hilang upaya akan diberikan keutamaan apabila pejabat dan kaunter perkhidmatan KWSP mula beroperasi semula,” katanya.

Bagi ahli KWSP yang telah memohon pengeluaran dan sedang menunggu pembayaran melalui Arahan Bayaran dan cek jurubank, cawangan KWSP yang berkenaan akan menghubungi ahli untuk urusan pengambilan Arahan Bayaran atau melengkapkan transaksi pengeluaran tersebut di cawangan yang telah dipilih oleh mereka.

Bagaimanapun, KWSP berkata proses pengesahan cap ibu jari bagi melengkapkan transaksi dalam talian ini hanya boleh dilaksanakan apabila cawangan dibuka semula kelak.

Ahli-ahli juga boleh menghubungi Pusat Pengurusan Perhubungan KWSP di talian 03-8922 6000 atau merujuk ke laman web di www.kwsp.gov.my bagi penjelasan lanjut dan menghubungi talian khas i-Sinar di 03 – 8922 4848.


‘Zip line’ dijangka menyusul selepas siap Monumen Gergasi Bendera Melaka

AYER KEROH 9 Januari – Pembinaan Monumen Bendera Gergasi Negeri Melaka di Bukit Beruang akan merancakkan aktiviti pelancongan di kawasan itu dengan kewujudan komponen baharu termasuk ‘zip line’ dan ‘jungle-trekking’.

Ketua Menteri Datuk Seri Utama Sulaiman Md Ali berkata antara yang dicadangkan adalah pembinaan ‘zip line’ dan penambahbaikan ‘jungle trekking’ yang akan memberi manfaat kepada pelancong.

Jelasnya, projek monumen itu akan diserahkan kepada Jabatan Kerja Raya (JKR) untuk mengurus dan memantau sepanjang pelaksanaan Monumen Bendera Gergasi itu.

“Selain monumen gergasi, kita juga bercadang untuk menambah komponen untuk (lebih) ramai pelancong hadir, seperti komponen ‘zip line’, selain ‘jungle trekking’ yang sedia ada akan dibaik pulih.

“Mungkin lain-lain komponen (akan dibina) untuk tarik pelancong yang bukan sahaja untuk untuk menikmati Monumen Bendera Gergasi tetapi persekitaran Bukit Beruang ini dapat dinikmati dengan aktiviti pelancongan,” katanya.

Beliau berkata demikian pada sidang media selepas menyempurnakan Majlis Pecah Tanah Projek Pembinaan Monumen Bendera Gergasi di Rejimen 514, Askar Wataniah Kem Bukit Beruang.

Hadir sama, Setiausaha Kerajaan Negeri, Datuk Wira Zaidi Johari ; Pegawai Kewangan Negeri, Datuk Salhah Salleh dan Penasihat Undang-undang Melaka, Datuk Abd Aziz Engan serta lain-lain kenamaan.

Mengulas lanjut beliau berkata, pembinaan monuman itu tidak akan menjejaskan segala aktiviti udara berikutan ia akan dibina selepas mengambil kira pelbagai faktor dan segi dengan ketinggian yang disarankan.

“Dan buat pengunjung yang sering melakukan aktiviti riadah di situ, jangan risau, pembinaan ini (monumen) juga tidak akan menganggu kawasan riadah di Bukit Beruang,” katanya.


Negara mampu capai 80 peratus vaksin lengkap rakyat Disember

BUKIT KATIL 6 Julai – Kerajaan yakin negara mampu mencapai sasaran 80 peratus rakyat menerima suntikan vaksin COVID-19 sepenuhnya menjelang Disember ini.

Timbalan Menteri Sains, Teknologi dan Inovasi (MOSTI), Datuk Ahmad Amzad Hashim berkata, sasaran itu mampu dicapai apabila kerajaan mula menerima 12 juta vaksin bermula bulan ini sebagaimana dijelaskan Menterinya, Khairy Jamaluddin Abu Bakar sebelum ini.

Katanya, ketibaan vaksin termasuk satu juta vaksin masing-masing sumbangan Jepun dan Amerika Syarikat semalam, sekali gus mampu meningkatkan pemberian vaksin secara puratanya 300,000 suntikan sehari kepada rakyat bermula bulan ini.

“Kita sebenarnya menyasarkan pemberian vaksin apabila memasuki November, kita dapat mencapai 80 peratus untuk keseluruhan negara bagi populasi 18 tahun ke atas.

“Manakala bagi keseluruhan populasi, sasaran kita 80 peratus dapat dicapai selewat-lewatnya hujung tahun ini,” katanya ketika ditemui pemberita selepas melawat Pusat Pemberian Vaksin (PPV) Dewan Tun Ali.

Dalam pada itu, Ahmad Amzad berkata, sebanyak tujuh negeri mula memberikan suntikan fasa 2 yang membabitkan rakyat berusia 18 tahun ke atas.

“Lapan peratus daripada populasi 32 juta penduduk Malaysia telah menerima dua dos suntikan lengkap manakala 20 peratus dicapai bagi mereka yang telah menerima satu dos suntikan.

“Antara negeri yang sudah memulakan fasa tiga adalah Melaka, Wilayah Persekutuan Labuan, Putrajaya dan Kuala Lumpur, Selangor, Sarawak dan Pulau Pinang,” katanya.

Menteri Kesihatan, Datuk Seri Dr Adham Baba sebelum idni dilaporkan berkata sebanyak sembilan juta dos suntikan diberikan kepada rakyat setakat semalam.


2,568 syarikat pengendali pelancongan terjejas dibantu

PUTRAJAYA 10 Jun – Sebanyak 2,568 syarikat pengendali pelancongan menerima bantuan kewangan di bawah inisiatif Program Strategik Memperkasa Rakyat dan Ekonomi (PEMERKASA) melibatkan penyaluran peruntukan berjumlah RM7.70 juta.

Kementerian Pelancongan, Seni dan Budaya (MOTAC) dalam kenyataan hari ini bagaimanapun berkata, masih banyak syarikat berkaitan belum menerima manfaat daripada bantuan kewangan yang disediakan itu.

“Justeru, MOTAC akan menambah baik syarat kelayakan bagi memastikan lebih banyak golongan sasaran menerima manfaat dengan tampil mengemukakan permohonan bagi tujuan tersebut,” menurut kenyataan itu.

Menurut MOTAC, maklumat mengenai syarat kelayakan PEMERKASA 2021 bagi syarikat pengendali pelancongan yang berlesen di bawah kementerian itu boleh didapati melalui laman sesawang http://www.motac.gov.my/PemerkasaMotac2021.

Perdana Menteri Tan Sri Muhyiddin Yassin pada Mac lalu mengumumkan Geran Bantuan Khas secara one-off sebanyak RM3,000 kepada lebih 5,000 agensi pelancongan yang berdaftar di bawah MOTAC.


450 peserta berentap di Melaka Culinary Challenge 2023

BANDARAYA MELAKA 17 Jun – Seramai 450 peserta tempatan dan antarabangsa mengambil bahagian dalam pertandingan Melaka Culinary Challenge 2023 berlangsung selama tiga hari bermula pada semalam.

Pengerusi Persatuan Cef Melaka, Rizwandy Perin berkata, program bertaraf antarabangsa itu mendapat pengiktirafan diiktiraf daripada ‘World Association of Chefs’ Societies’ (WACS) dan ‘Professional Culinaire Association’ (PCA).

“Kali ini tahap cabaran ditingkatkan kerana kita menyediakan kota hitam mengandungi bahan rahsia dan peserta perlu siapkan hidangan berdasarkan apa yang disediakan.

“Kali ini juga peserta perlu merancang atau menyediakan hidangan berdasarkan kaum di Negeri Melaka, contoh Baba dan Nyonya atau Chetti,” katanya.

Rizwandy berkata demikian ketika ditemui selepas Majlis Perasmian Melaka Culinary Challenge 2023 yang disempurnakan oleh Timbalan Exco Pelancongan, Warisan, Seni dan Budaya negeri, Datuk Zaidi Attan di The Shore Shopping Gallery..


Malaysia teruskan penggunaan vaksin AstraZeneca

TUARAN 4 April. – Malaysia akan terus menggunakan vaksin COVID-19 jenis AstraZeneca kerana insiden membabitkan vaksin itu jarang berlaku maka manfaatnya melebihi risiko, kata Ketua Pengarah Kesihatan Tan Sri Dr Noor Hisham Abdullah.

Bagaimanapun, beliau berkata Malaysia perlu lebih berhati-hati dengan penggunaan vaksin itu kerana insiden darah beku dan kematian dilaporkan berlaku di banyak negara.

“Kami akan meneruskannya, kami tidak mempunyai alasan untuk menghentikannya kerana seperti yang telah saya katakan, kita melihat manfaatnya melebihi risiko,” katanya kepada pemberita di sini hari ini selepas melakukan lawatan rasmi ke Hospital Tuaran.

Terdahulu, Menteri Penyelaras Program Imunisasi COVID-19 Kebangsaan Khairy Jamaluddin berkata kerajaan telah menyediakan beberapa pelan sandaran jika penggunaan vaksin AstraZeneca ditangguh dan langkah itu akan diambil sekiranya ia didapati tidak sesuai digunakan di negara ini.

Dr Noor Hisham juga berkata Kementerian Kesihatan (KKM) sedang melihat kaedah terbaik untuk menjalin kerjasama dengan jabatan dan agensi kerajaan lain bagi memperkasa Program Imunisasi COVID-19 Kebangsaan di kawasan luar bandar serta pedalaman untuk memastikan penduduk mendapat suntikan vaksin.

“Setiap kawasan (luar bandar dan pedalaman) mungkin keperluannya berbeza. KKM (boleh) bekerjasama dengan pasukan polis, Angkatan Tentera Malaysia dan RELA (Jabatan Sukarelawan Malaysia) untuk masuk ke kawasan tersebut.

“Kita juga akan melihat daripada segi logistik dan apakah vaksin yang terbaik untuk digunakan. Sebaik-baiknya kita mahu menggunakan vaksin tunggal dan bukannya dua dos, jadi vaksin terbaik buat masa ini ialah dos tunggal canSino serta vaksin Johnson and Johnson. Satu dos lebih mudah dan kita boleh meliputi seluruh kampung,” katanya.

Mengambil contoh Sabah, beliau berkata kurang daripada 400,000 penduduk negeri itu mendaftar menerusi aplikasi MySejahtera untuk menerima suntikan vaksin, justeru angka tersebut perlu ditingkatkan.

Bagaimanapun, Dr Noor Hisham berkata Sabah boleh dijadikan contoh terbaik dalam membendung penularan COVID-19 apabila jumlah kes baharu jangkitan wabak itu berjaya dikurangkan daripada empat digit pada Oktober tahun lalu kepada dua digit dalam tempoh enam minggu kebelakangan ini.

“Dalam setahun kita bertarung dan enam bulan lalu, ‘peperangan’ hebat (memerangi COVID-19) berlaku di Sabah… orang tidak sangka (Sabah) dapat turunkan (jumlah kes COVID-19) daripada empat angka kepada dua angka, ini satu kejayaan yang harus dipuji dan menjadi penanda aras untuk negeri lain.

“Antara strategi digunakan di Sabah dalam membendung penularan jangkitan COVID-19 ialah kawalan sempadan, kapasiti dan keupayaan hospital, kaedah kesihatan awam, melindungi golongan berisiko tinggi dan memperkasa komuniti,” katanya.

Selain itu, Dr Noor Hisham berkata tidak mustahil Malaysia mampu mencatat angka satu digit dan sifar kes baharu dalam sehari jika rakyat negara ini terus mematuhi prosedur operasi standard mengekang COVID-19 serta menggunakan kaedah kesihatan awam.


Sidang DUN Perlis disiar secara langsung buat pertama kali

KANGAR, 30 Mac – Sidang Dewan Undangan Negeri (DUN) Perlis yang bermula hari ini mencipta sejarahnya tersendiri apabila buat pertama kalinya disiarkan secara langsung dan boleh diakses menerusi laman sosial Facebook Pejabat Setiausaha Kerajaan Negeri Perlis.

Sebelum ini, orang ramai tidak dapat mengikuti sama perjalanan sesi persidangan berkenaan bagi mendengar isu-isu yang dibangkitkan oleh setiap wakil rakyat.

Pada persidangan pada kali ini juga, tiada sebarang sesi perbahasan melibatkan ahli Dewan dan hanya membabitkan soalan lisan yang akan dijawab oleh wakil kerajaan negeri.

Sidang DUN Perlis akan berlangsung selama dua hari dengan memberikan penumpuan perbincangan terhadap beberapa perkara yang tertangguh pada tahun lepas dan kedudukan semasa kewangan negeri.- BERNAMA


Hotel Hatten jual nasi bajet RM2

BANDA HILIR 7 Feb. – Bagi mempelbagaikan sumber pendapatannya, Hotel Hatten di sini, mengambil inisiatif untuk membuka gerai makanan di pekarangan hotel dengan harga yang sangat murah.

Dengan harga serendah RM2 untuk nasi bajet yang merangkumi set nasi putih bersama satu jenis sayur dan protein yang disediakan 12 chef hotel berkenaan, gerai tersebut mendapat sambutan yang cukup menggalakkan daripada orang ramai.

Tinjauan Melaka Hari Ini mendapati, sejak ia dibuka pada jam 12 tengah hari, pelanggan, khususnya pekerja di sekitar Banda Hilir sudah mula beratur untuk membeli makanan.

Menurut Ketua Pegawai Operasi bahagian Makanan dan Minuman Hotel Hatten, Andy Phang Seng Kee, inisiatif itu bermula sejak Jumaat lalu berikutan permintaan terhadap sektor hotel dan pelancongan ‘lumpuh’ sejak pelaksanaan Perintah Kawalan Pergerakan (PKP) 2.0.

“Selain menjadi sumber pendapatan untuk hotel, inisiatif yang kita jalankan ini juga adalah untuk membantu rakyat yang terkesan dan kehilangan pekerjaan sejak pandemik COVID-19 melanda negara.

“Jadi kebanyakan yang datang untuk membeli makanan di sini adalah mereka yang terjejas pendapatan, selain ia turut menjadi pilihan pekerja sekitar Banda Hilir.

“Kesemua makanan yang kita sediakan adalah dimasak oleh chef dari hotel ini sendiri dan menariknya kita akan sentiasa mempelbagaikan menu pada setiap hari bagi memberi pilihan kepada orang ramai,” katanya ketika ditemui Melaka Hari Ini.

Andy berkata, sepanjang tiga hari memulakan inisiatif berkenaan, seramai lebih 500 pelanggan telah hadir bagi merasai menu bertaraf hotel lima bintang yang disediakan dengan harga yang murah itu.

“Kita akan meneruskan inisiatif ini sepanjang PKP 2.0 dan jika ada keperluan untuk meneruskannya lagi selepas PKP 2.0 tamat, kita akan teruskan untuk membantu rakyat,” katanya.

Sementara itu, seorang pelanggan, Nurul Suhadaa Nor, 36 bagaikan tidak menyangka dapat membeli juadah disediakan chef hotel dengan harga yang sangat murah.

“Saya dapat tahu dari kawan-kawan dan ini kali pertama saya membeli di sini. Memang terkejut apabila juadah nasi ikan dan satur berserta tambahan sambal tempe yang saya ambil hanya RM3 sahaja.

Turut senada seorang lagi pelanggan dari Semabok, Rosnita Abu Talib, 55 yang dapat berjimat lebih banyak memandangkan dia mempunyai keluarga yang besar termasuk seorang anak orang kelainan upaya (OKU).


Atasi kesesakan Klebang jadi agenda Ban Hong

KLEBANG 20 Disember – Mengatasi masalah kesesakan di Klebang menjadi antara agenda Datuk Lim Ban Hong sebagai wakil rakyat kawasan itu.

Beliau yang merupakan Ahli Dewan Undangan Negeri (Adun) Klebang berkata, sebagai antara destinasi tumpuan pelancong dan riadah rakyat Melaka, Dewan Undangan Negeri (DUN) itu kerap berdepan isu kesesakan teruk khususnya pada setiap hujung minggu.

Menurut Ban Hong, pembinaan infrastruktur jalan raya pesisir pantai di kawasan tambak laut disifatkan antara penyelesaian terbaik bagi mengatasi masalah kesesakan yang sering membelenggu penduduk dan pelancong.

Katanya, selain atasi kesesakan, kewujudan jalan pesisir pantai juga pada masa sama dapat merangsang pertumbuhan ekonomi di kawasan ini dengan pembangunan pusat perniagaan dan kawasan perumahan.

Jelas Ban Hong, selain jalan pesisir pantai, Kerajaan Negeri juga perlu mengambil kira dan mengkaji pembinaan jejambat bertingkat di beberapa kawasan dalam Parlimen Tangga Batu yang turut menghubungkan DUN Klebang.

Pada masa sama, ujarnya, pembangunan yang dilakukan juga mestilah menekankan aspek keselamatan pengguna jalan raya seperti lampu jalan memandangkan masih terdapat beberapa kawasan di Klebang masih bergelap akibat lampu jalan tidak berfungsi.

“Apapun, saya akan bekerjasama dengan Pihak Berkuasa Tempatan (PBT) bagi menambah baik lampu-lampu jalan khususnya di kawasan gelap dan persimpangan bagi memastikan keselamatan penduduk dan pengguna jalan raya di kawasan ini,” katanya.

“Saya akan terus membuat pemantauan berkala untuk memastikan pemulihan projek PPR Klebang berjalan mengikut jadual kerja yang ditetapkan memandangkan ia merupakan PPR pertama di Klebang.

“Apabila siap nanti, saya akan terus memperjuangkan projek PPR kedua dibangunkan di Klebang bagi membantu rakyat Melaka memiliki rumah pertama mereka,” katanya.

Justeru, Ban Hong berkata, aspek pengairan menjadi antara perkara yang diperjuangkannya yang mana kerajaan telah meluluskan peruntukan berjumlah RM29.4 juta bagi pembangunan fasa kedua sistem pengairan di kawasan itu yang dijangka siap pada September 2025.

Jelas Ban Hong, berita itu nyata dinanti-nantikan pesawah dan pekebun di kawasan itu memandangkan projek itu bukan sahaja dapat membekalkan air secukupnya, malahan turut meningkatkan hasil pertanian.

“Sebelum ini saya dimaklumkan pengeluaran padi hanyalah dua kali setahun, tetapi dengan sistem pengairan yang lebih baik, penghasilan itu dapat ditingkatkan kepada lima kali setahun.

Menurut Ban Hong, pihaknya juga akan memantau pelaksanaan projek fasa dua itu yang dijangka akan bermula pada September tahun depan demi memastikan 180 petani dan pesawah di kawasan itu menerima manfaatnya.

Politik:-
– Naib Presiden MCA
– AJK MCA Pusat (2013 – kini)
– Pengerusi Jawatankuasa Perhubungan MCA Negeri Melaka (2015 – kini)
– Ketua MCA Bahagian Tangga Batu (2013 – kini)

Sekolah:-
– Sekolah Menengah: 2
– Sekolah Kebangsaan: 3
– Sekolah Rendah Agama JAIM: 5
-Sekolah Tahfiz: 2
– Sekolah Jenis Kebangsaan (Cina): 2


‘Instafamous’ ditahan anjur tarian separuh bogel, bakar bunga api di I-City

SHAH ALAM, 30 Mei – Polis menahan seorang pesohor Instagram berhubung kejadian sekumpulan lelaki berperwatakkan wanita yang menari separuh bogel dan membakar bunga api pada majlis rumah terbuka Aidilfitri di sebuah unit di I-City di sini, Jumaat lepas.

Ketua Polis Daerah Shah Alam ACP Mohd Iqbal Ibrahim berkata ‘instafamous’ dikenali sebagai ‘Cik Lala’ yang juga penganjur majlis tersebut, ditahan semalam dan direman sehingga esok bagi membantu siasatan selepas tular beberapa rakaman video yang dimuat naik di laman sosial TikTok.

Katanya siasatan awal mendapati kejadian itu didakwa berlaku pada 27 Mei sekitar pukul 8 malam hingga 11.30 malam di sebuah unit di Centralwalk I-City, di sini.

“Pengadu yang merupakan pengurus Badan Pengurusan Bersama (JMB) I-Soho I-City membuat laporan polis pada 28 Mei setelah menerima pesanan Whatsapp mengenai aktiviti yang menjatuhkan imej I-City sebagai satu tarikan pelancong di Selangor,” katanya dalam kenyataan hari ini.

Menurutnya aktiviti yang diiringi muzik kuat itu dilakukan di kawasan awam berhampiran rumah penduduk dan ‘Cik Lala’ adalah individu yang menyewa unit berkenaan pada harga RM4,000 bagi menganjurkan majlis berkenaan dengan jemputan kira-kira 50 orang.

Mohd Iqbal berkata kes disiasat mengikut Seksyen 509 Kanun Keseksaan, Seksyen 6 Akta Bahan Letupan 1957 dan Seksyen 233 Akta Komunikasi dan Multimedia 1998 dan orang ramai yang mempunyai maklumat berkaitan kes boleh menghubungi Insp Nur Syuhada di talian 017-6942736.- BERNAMA


Penebang pokok ditahan miliki pistol, enam butir peluru

TANAH MERAH, 4 Jun – Seorang penebang pokok ditahan kerana memiliki sepucuk pistol jenis Revolver S/W 357 Magnum Smith/Wesson bersama enam butir peluru di Kampung Air Murbo, Jedok, di sini semalam.

Ketua Polis Daerah Tanah Merah Supt Mohd Haki Hasbullah berkata tangkapan dibuat selepas anggotanya menerima laporan daripada orang awam berkaitan suspek berusia 40 tahun itu mengamuk dan mengugut untuk mencederakan ahli keluarganya pada 2.55 petang.

“Lelaki itu ditahan di rumahnya dan pemeriksaan lanjut ke atas beg silang yang dipegang suspek menemukan pistol terbabit bersama enam butir peluru dan lima biji dadah jenis pil yaba.

“Dia mendakwa pistol terbabit diperoleh daripada rakannya sejak dua minggu lepas untuk tujuan melindungi diri semasa bekerja sebagai penebang pokok di dalam hutan,” katanya pada sidang media di Ibu Pejabat Polis Daerah (IPD) Tanah Merah di sini hari ini.

Menurut Mohd Haki suspek direman tujuh hari bermula hari ini dan hasil ujian air kencing mendapati lelaki tersebut positif dadah jenis methamphetamine, selain mempunyai lima rekod lampau berkaitan dadah dan jenayah.

“Kes disiasat di bawah Seksyen 8 Akta Senjata Api (Penalti Lebih Berat) 1971 dan Seksyen 8 (a) Akta Senjata 1960, serta Seksyen 12 (2) Akta Dadah Berbahaya 1952 dan Seksyen 15 (1) (a) akta sama,” katanya.


Lawatan kerja empat hari ke AS satu kejayaan – PM Ismail Sabri

WASHINGTON D.C, 13 Mei – Perdana Menteri Datuk Seri Ismail Sabri Yaakob menyifatkan lawatan kerja empat harinya ke Amerika Syarikat (AS) sebagai satu kejayaan.

“Amerika Syarikat penting kepada Malaysia daripada segi politik dan perdagangan,” katanya kepada media Malaysia di sini pada hari terakhir lawatannya, yang bermula Selasa (Rabu di Malaysia).

Beliau berkata mesyuarat beliau dengan pemimpin-pemimpin AS serta peneraju industri negara itu telah meningkatkan lagi hubungan berkenaan.
Ismail Sabri berkata perjumpaan dengan para pelabur serta peneraju industri Amerika memperlihatkan bahawa terdapat potensi pelaburan yang besar bagi Malaysia pada masa akan datang.

Dalam lawatan kerja itu, perdana menteri menghadiri Sidang Kemuncak Khas ASEAN-AS di sini dan menemui Presiden AS Joe Biden, Naib Presiden Kamala Harris serta lain-lain pemimpin negara-negara ASEAN.

Ismail Sabri turut menghadiri majlis perjumpaan Hari Raya Keluarga Malaysia di sebuah hotel di sini pada hari Rabu (Khamis di Malaysia).

“Enam pemimpin negara-negara ASEAN bercakap dalam bahasa kebangsaan masing-masing pada sidang kemuncak khas itu kecuali Brunei, Filipina dan Singapura. Singapura bahasa kebangsaannya adalah bahasa Inggeris,” kata Ismail Sabri.


HRPZ II adakan pertemuan dengan keluarga bayi meninggal dipercayai kecuaian hospital

KOTA BHARU, 21 Feb – Pihak Hospital Raja Perempuan Zainab II (HRPZ II) akan mengadakan pertemuan hari ini dengan waris keluarga yang mendakwa berlaku kecuaian ketika mendapatkan rawatan di hospital itu sehingga menyebabkan kematian kepada bayi berusia dua bulan, Jumaat lepas.

Pengarah HRPZ II Datuk Dr Selasawati Ghazali berkata pihaknya telah mengadakan siasatan melibatkan pakar perubatan, doktor serta jururawat yang bertanggungjawab dalam merawat bayi berkenaan.

Bagaimanapun, beliau berkata pihaknya tidak dapat mendedahkan hasil siasatan yang diperoleh ketika ini dan hanya akan memaklumkan perkara itu kepada waris mangsa ketika pertemuan yang diadakan nanti.

“Sebaik sahaja isu ini dibangkitkan sehingga tular di media sosial kita telah mengarahkan mereka yang terlibat termasuk doktor pakar, doktor, jururawat serta jawatankuasa yang terlibat untuk meneliti perkara ini.

“Kita akan menjelaskan secara rasional mengenai setiap tindakan yang dilakukan terhadap bayi berkenaan ketika mendapatkan rawatan di hospital ini dan waris juga boleh bertanya segala persoalan kepada pihak hospital ketika pertemuan itu diadakan,” katanya ketika dihubungi Bernama, di sini hari ini.

Terdahulu, tular satu video menerusi Facebook milik ‘Ola Ola’ yang mendakwa bayinya berusia dua bulan meninggal dunia akibat kecuaian doktor di HRPZ II ketika memberikan rawatan.


Vidakovic yakin Melaka United akan berubah mengikut masa

KEPUTUSAN satu seri dan tewas sekali dalam aksi pembukaan saingan Liga Super memberi gambaran jelas bahawa Kelab Bolasepak Melaka United masih belum bersedia sepenuhnya.

Hal itu diakui Ketua Jurulatih Melaka United Risto Vidakovic yang menyifatkan ia berikutan kebanyakan pemain tidak dapat menyertai pasukan lebih awal untuk sesi latihan, termasuk ada yang hanya tiba kira-kira 10 hari sebelum saingan liga bermula.

Katanya, segala kelemahan pasukan dapat dilihat dengan jelas apabila ramai di antara pemain masih bergelut dan tidak cukup bersedia ketika beraksi di atas padang.

“Saya akui memang masih terdapat ramai pemain yang belum bersedia. Seperti saya katakan sebelum ini, ramai yang tiba lewat dan hanya menjalani latihan 10 hari yang lalu.

“Mustahil untuk kami menjadi sebuah pasukan yang 100 peratus baik mengikut situasi sekarang kerana bagi saya untuk bersedia, pasukan itu memerlukan sekurang-kurangnya sebulan atau lebih,” katanya.

“Ia dapat dilihat dalam aksi kedua liga menentang Penang FC yang mana pemain mula menunjukkan peningkatan di separuh masa kedua dan mencipta banyak peluang.

Sebelum ini, dalam aksi pertama, Melaka United tewas 0-1 di tangan Petaling Jaya City FC di Stadium Majlis Bandaraya Petaling Jaya.

Dalam aksi kedua menentang Penang FC di Stadium Bandaraya Pulau Pinang, skuad Hang Tuah bangkit daripada ketinggalan untuk mengikut tuan rumah, sekali gus meraih satu mata pertama musim ini.


Melaka perkenal konsep pasar malam lebih sistematik – Exco

Exco Kerajaan Tempatan dan Alam Sekitar Datuk Zaidi Attan berkata, transformasi itu akan melibatkan prosedur operasi standard (SOP) baharu dan sistem pengurusan sampah lebih sistematik dalam pengurusan pasar malam.

“Kita akan laksanakan transformasi pasar malam, di mana akan ada SOP baharu mengikut SOP pandemik COVID-19 yang melibatkan sistem pengurusan sampah berbeza berbanding sedia ada.

“Kita merancang untuk melaksanakan transformasi itu membabitkan satu pasar malam di setiap daerah dan sekiranya berjaya, ia akan dikembangkan ke seluruh negeri.


PRU-15: Patah kaki pun boleh ‘pangkah’

TANGGA BATU 19 November – Terhincut-hincut berjalan akibat patah tulang kaki kiri tidak menghalang pengundi muda, Ahmad Norhafiz Mohd Amin, 19, menunaikan tanggungjawab sebagai pengundi pada Pilihan Raya Umum ke-15 (PRU-15), hari ini.

Norhafiz yang tiba berseorangan mengundi di saluran tujuh Sekolah Kebangsaan Tanjung Minyak menaiki kereta rakannya sambil dibantu oleh petugas Suruhanjaya Pilihan Raya (SPR) kira-kira jam 2.45 petang tadi.

“Patah kaki pun saya rasa tiada masalah untuk datang memangkah (mengundi) hari ini kerana saya dibantu oleh petugas SPR daripada awal sampai akhir proses mengundi.

“Jujur memang sakit hendak berjalan tetapi peluang ini hanya datang sekali. Saya pun sudah lama menunggu saat ini sebab ini sumbangan saya untuk negara.

“Semangat datang daripada diri sendirilah. Saya tidak sanggup tunggu lagi lima tahun baru hendak ada satu perubahan dalam kerajaan,” katanya kepada Melaka Hari Ini.

“Ikutkan hari ini saya datang dengan ibu dan ayah saya tetapi mereka pun bertugas jaga pusat mengundi di Telok Mas. Saya berkorban juga datang hari ini tumpang kawan.


Orang Asli Pos Bihai berhati-hati kerap jumpa kesan tapak kaki harimau

GUA MUSANG, 28 September – Rutin harian kira-kira 400 masyarakat Orang Asli di Kampung Bihai Lama, Pos Bihai, di sini sedikit berubah selepas kes seorang lelaki maut dibaham harimau berlaku di Kampung Sau, dekat sini Januari lepas.

Terbaharu, Pengerusi Jawatankuasa Pembangunan Keselamatan Kampung Orang Asli (JPKKOA) Bihai Lama, Albet Angkai, 39, mendakwa hampir setiap minggu penduduk kampung menemukan kesan tapak kaki harimau di kampung itu.

“Kami kerap menjumpai kesan tapak kaki haiwan berkenaan setiap kali masuk ke dalam hutan tetapi tiada laporan yang dibuat kepada Jabatan Perlindungan Hidupan Liar dan Taman Negara (Perhilitan) setakat ini kerana tiada ancaman kepada penduduk kampung.

“Kami tiada pilihan selain terpaksa melalui jalan hutan untuk ke sungai menangkap ikan, justeru akan membawa lembing dan parang bersama bagi tujuan mempertahankan diri sekiranya terserempak dengan haiwan buas berkenaan,” katanya kepada pemberita ketika ditemui di Kampung Bihai Lama, Pos Bihai di sini.

Bagi Mulian Alok, 50, penduduk kampung masih lagi trauma dengan peristiwa hitam yang melibatkan kematian di perkampungan itu dan mengambil inisiatif untuk membela anjing bagi memberi amaran sekiranya ternampak kelibat harimau masuk ke kampung.

“Saya masih lagi fobia dan takut terjadi lagi serangan ‘Pak Belang’ jadi saya tetap berhati-hati dan mengelakkan diri daripada masuk ke hutan dengan kerap kerana bimbang mungkin masih ada harimau yang berlegar-legar di sana,” katanya.

Sementara itu, Pengarah Perhilitan Kelantan Mohamad Hafid Rohani yang mengesahkan tidak menerima laporan berkaitan dakwaan itu, tidak menolak kemungkinan kehadiran mamalia itu di kampung berkenaan memandangkan kawasan hutan ialah habitat asal spesies haiwan itu.

“Orang Asli berhibernasi bersama hidupan hutan tidak kira liar atau tidak, jadi apabila mereka terjumpa tapak kaki harimau bukan bermaksud ancaman kerana harimau akan melarikan diri apabila berjumpa manusia,” katanya.


PDRM ambil tindakan tegas dakwaan kes keganasan rumah tangga

KUALA LUMPUR, 30 Mac – Polis Diraja Malaysia (PDRM) tidak berkompromi dan akan mengambil tindakan tegas jika benar terdapat sebarang perlanggaran dalam pengendalian kes keganasan rumah tangga berhubung dakwaan Kementerian Pembangunan Wanita, Keluarga dan Masyarakat (KPWKM) Isnin lepas.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata PDRM juga mengambil perhatian serius terhadap dakwaan keengganan anggota polis menerima laporan kes keganasan rumah tangga.

“Sejak Akta Keganasan Rumah Tangga 1994 berkuat kuasa pada 1 jun 1996, PDRM telah mengeluarkan beberapa arahan pentadbiran berhubung pengendalian penyiasatan kes-kes keganasan rumah tangga untuk dipatuhi di semua peringkat.

“Ini termasuklah arahan tindakan tatatertib ke atas anggota yang enggan menerima laporan polis kes keganasan rumah tangga,” katanya dalam kenyataan hari ini.

Sehubungan itu, beliau berkata PDRM memohon KPWKM dan mana-mana pihak terkesan berhubung isu dibangkitkan untuk tampil serta memberi maklumat lebih terperinci supaya siasatan dalaman dapat dijalankan dan tindakan dapat diambil ke atas anggota terlibat jika perkara itu benar berlaku.

Pada Isnin lepas, KPWKM memaklumkan sesetengah anggota polis enggan menerima laporan mangsa keganasan rumah tangga dengan alasan ia adalah isu keluarga.


Olimpik 2020: “Doakan kejayaan saya bawa pulang pingat emas” – Azizulhasni

JAGUH berbasikal trek negara Datuk Mohd Azizulhasni Awang meminta seluruh rakyat Malaysia untuk terus mendoakan kejayaannya membawa pulang pingat emas Olimpik pertama di Tokyo pada hari terakhir temasya berprestij dunia itu esok.

Mohd Azizulhasni, 33, mengesahkan slot di pusingan suku akhir acara keirin bersama rakan senegara Muhammad Shah Firdaus Sahrom selepas masing-masing melepasi cabaran pusingan pertama di Velodrom Izu, Shizuoka, hari ini.

Bagaimanapun, saingan suku akhir yang disusuli dengan aksi separuh akhir dan akhir esok bakal menyaksikan kedua-dua pelumba negara berdepan satu lagi cabaran getir dalam melaksanakan misi melakar kejayaan bersejarah di bumi Tokyo.

Justeru, Mohd Azizulhasni yang merupakan bekas juara dunia keirin 2017 mengharapkan doa serta sokongan daripada peminat untuk mengharungi halangan terakhir dalam memburu kilauan pingat emas yang dinanti-nantikan.

“Saya tidak minta banyak, untuk semua rakyat Malaysia tidak kira Melayu, Cina, India, Sabah dan Sarawak, doakan saya, doakan saya untuk perlumbaan esok kerana it’s gonna be really tough (ia sungguh mencabar) sebab kita ada tiga perlumbaan dalam hari yang sama, suku akhir, separuh akhir dan akhir.

Doakan semuanya berjalan lancar, tiada kemalangan, tiada himpitan dan apa sahaja. Insya-Allah doakan juga kejayaan saya untuk memenangi emas esok,” katanya kepada sebuah stesen televisyen swasta Malaysia selepas perlumbaan itu.

Pada aksi pusingan pertama hari ini, Mohd Azizulhasni menepati ramalan ke suku akhir apabila mudah mengungguli perlumbaan Saringan Tiga menewaskan pelumba Trinidad and Tobago, Nicholas Paul di tempat kedua dan Patryk Rajkowski dari Poland di kedudukan ketiga.

Manakala Muhammad Shah Firdaus yang mengalami kemalangan selepas terjatuh akibat daripada perlanggaran dengan pelumba Great Britain Jack Carlin pada Saringan Dua pusingan pertama, mara setelah menamatkan saingan Saringan Dua repechage di tempat kedua.

“Pelumba Malaysia kita ada kelajuan, cuma tak ada high power (kuasa tinggi) untuk berlumba dalam acara pecut. Sebab itu saya kata kita (Malaysia) ada peluang cerah dalam acara keirin, bukannya nak kata kita memang sudah ada jaminan akan menang.

Kita masih perlu berusaha dan juga bertawakal kepada Allah dan kita juga kena execute the plan really well (melaksanakan apa yang dirancang sebaik mungkin), selain 100 peratus fokus pada hari perlumbaan,” kata pemenang pingat gangsa dalam acara sama pada edisi Rio 2016.

Dalam saingan peringkat suku akhir esok, Mohd Azizulhasni berada dalam Saringan Tiga bersama dengan Matthew Glaetzer dari Australia, Stefan Boetticher (Jerman), Yuta Wakimoto (Jepun), Denis Dmitriev (Jawatankuasa Olimpik Rusia) dan Kwesi Browne dari Trinidad and Tobago.

Sementara itu Muhammad Shah Firdaus pula akan bersaing dengan Carlin di Saringan Dua bersama dengan Maximilian Levy (Jerman), Callum Saunders (New Zealand), Jair Tjon En Fa (Surinam) dan Nicholas Paul (Trininad and Tobago).


Zii Jia mohon maaf kepada rakyat Malaysia

TOKYO 30 Julai – Pemain perseorangan lelaki negara, Lee Zii Jia memohon maaf kepada seluruh rakyat Malaysia kerana gagal menyumbangkan pingat pada Sukan Olimpik Tokyo 2020, setelah tersingkir dalam saingan pusingan 16 terbaik acara perseorangan lelaki, malam tadi.

Pemain berusia 23 tahun itu, tumpas kepada pemenang pingat emas edisi Rio 2016, Chen Long dari China, mengakui bahawa ramai peminat sukan tanah air mengharapkan beliau untuk menghadiahkan pingat pada Olimpik kali ini.

“Sekarang ini lockdown (sekatan pergerakan), ramai yang tidak boleh keluar atau pergi ke mana-mana, asyik tengok televisyen dan beri sokongan kepada kita (atlet negara).

Pada aksi di Musashino Forest Sport Plaza di sini malam tadi, Zii Jia tumpas kepada juara bertahan Chen Long meskipun pada awalnya mempamerkan rentak permainan yang bertenaga.

Zii Jia bermula cemerlang di set pertama dengan kemenangan 21-8, namun tumpas 19-21 di set kedua sebelum hilang tumpuan pada set penentuan apabila kecundang 5-21.

Zii Jia, yang membuat penampilan pertama pada temasya Olimpik, sebelum ini adalah antara atlet Malaysia diletakkan sandaran untuk meraih pingat emas pertama negara pada Sukan Olimpik Tokyo.

Sementara itu, pemain kelahiran Alor Setar, Kedah itu mengakui pada perlawanan tersebut, hanya pengalaman yang membezakan beliau dengan pemain China yang berada di ranking keenam dunia itu.

“Pada set pertama, saya menguasai keseluruhan permainan. Tetapi pada set kedua, saya banyak membuang mata dan cuba mengejar untuk mendapatkan mata bagi meraih kemenangan penting itu tetapi gagal.

“Bermula set ketiga, saya hilang fokus. Dalam situasi itu, Chen Long dengan pengalamannya dapat mengawal keadaan. Banyak lagi yang perlu saya belajar,” katanya.

Zii Jia, bagaimanapun berkata kekalahan itu bukan penamat kepada kariernya, sebaliknya beliau akan bangkit untuk meraih kejayaan demi kejayaan pada kejohanan akan datang.

“Tidak perlu fikir banyak. Saya tidak menyesal, tiada alasan…seperti yang saya katakan, ini Olimpik pertama saya, dan saya perlu banyak berusaha dan benar-benar bersedia pada kejohanan-kejohanan akan datang,” katanya.